text:
Alvin
Molina
Candidato #10
ALVIN MOLINA
Alvin Sigmar Charles Molina, 46 – a nace na San Nicolas y for di chiquito e la bay biba na Hulanda cu su mayornan. Cu 18 aña Alvin a bin biba bek na Aruba, despues di a caba VWO na Colegio Arubano, e la bay bek Hulanda na unda Alvin a studia na Nederlandse Politie Academie na Apeldoorn pa bira inspector di polis. Alvin a ricibi un tesoro na teoria, practica y experencia cu a forme pa sirbi su comunidad como polis. Alvin tin 23 aña trahando den Cuerpo Policial Aruba unda ela eherce diferente funcion entre otro; projectleider na Recherche Samenwerkingsteam (RST) unda a haci investigacionnan grandi hunto cu recherche di Hulanda. Alvin tabata e prome teamchef di e team di aresto di Aruba, hefe di districto San Nicolas di 2012 – 2018 y desde mei 2018 Alvin ta hefe na districto Oranjestad. Semper Alvin a duna e miho servicio posibel na su coleganan y comunidad.
Alvin ta tata di 5 yui, 2 yui muher y 3 yui homber. Su yuinan ta su motivacion pa ta e miho persona cu e por ta. Alvin tin un fe grandi den Dios, e ta hende di tur hende, cu un caracter social y cu un pasion grandi pa sirbi comunidad di Aruba y pa haci trabou boluntario. Alvin su mayornan a lante cu norma y balornan fuerte y a guie pa ta un persona humilde, honesto, y trahado. Alvin ta determina pa realisa su vision, esta pa yuda crea un Aruba unda husticia ta prevalece pa tur, un isla mas sigur y a pesar di nos diferencianan, nos por colabora pa un greater purpose Alvin ta un miembro, fundado y ex presidente di Kiwanis Club of San Nicolas.
Alvin ta practica fitness cu su yiu y den tempo liber Alvin gusta pasa tempo cu su famia. No por keda sin menciona cu den pasado Alvin a yega di forma parti den diferente agrupacion musical. Na 3 ocasion Alvin a participa na “Caiso & Soca Monarch” caminda e la contribui cu su talento pa engrandece cultura di Aruba. Alvin a participa den diferente produccion cinematografico produci door di pa nos talentonan local. Ta di remarca cu Alvin tin afinidad cu construccion danki na su famia y amigonan cu a siñe e trabou aki for di un edad hoben. “Alvin likes to construct, make things better than they were before”.
Alvin su pasion pa sirbi nos comunidad ta e motibo pa drenta e arena politico, pa asina yuda salvaguardia un bon futuro pa Aruba, nos yiunan y generashonan despues. Alvin su deseo ta pa cada dia por yuda aumenta e seguridad mas y mas. Pa logra esaki Alvin ta enfoka riba servicio, colaboracion y husticia. Servicio, di gobierno na su departamentonan, di hefe di departamento pa nan coleganan, di ambtenaar na pueblo. Colaboracion, entre departamentonan di gobierno, sector publico y priva, Aruba y reino. Poniendo tur esey riba e balance di husticia, traha pa hende ricibi loke nan merece, na un manera transparente y integro.
Esey ta Alvin Molina, candidato number 10 ... together we will rise!


c: text/html

text:
Roderich
Lopez
Candidato #23
Ken ta Roderich Lopez?
Su nomber completo ta Reinwald Roderich Lopez miho conoci como Roderich of Ro.Roderich a nace dia 9 di october 1978 na Aruba.
Famia
Roderich ta bin di un famia trahado y humilde, su mayornan ta Reynilda Lopez Dirksz cu ta su mama y su tata ta Luis Ramiro Lopez . Su unico ruman muhe chikito cu ta e dama Louisanne R. Lopez.
Roderich ta felizmente casa cu Emmeline S. Lopez Boekhoudt. Roderich tin 3 yiu muhe: esta Elleysha , Qyzianne y Zailly Lopez.
Estudio
Na 1997 Roderich a bay Hulanda pa sigui su estudio. Roderich a studio na Nijmegen y Arnhem cuminsando cu un pasvorm school cual a yud'e scoge e direccion pa e por bay studia. asina el a cuminsa su estudio den MBO, ICT Applicatiebeheer y sector administrativo. Despues di esaki Roderich a continua su estudio na Utrecht na Grafische Lyceum unda el a bay den e direccion Audio Visual combina cu scol na Hilversum den e direccion cinematografia y media specialista.
Despues Roderich a sigui cu HBO unda el a tuma un direccion diferente di haci IBMS internacional Bussiness school na Arnhem.
Den su tempo na Hulanda, pa ser exacto, 15 aña Roderich a sa di probecha bon di educa su mes Actualmente 2021 Roderich ta Terminando tambe un extra opleiding cu e kier a haci hopi tempo caba ariba nivel di HBO cu ta Bestuursrecht Roderich na Hulanda Tabata tambe hefe den un departamento di e website di Dag Media na Amsterdam. Roderich, pa 10 aña largo a sa di maneha su propio negoshi na Hulanda cu awe nos conoce pa 11 aña na Aruba como e prestigioso compania di multimedia 297studio cual ta un all in one Media solucion., hopi exitoso.
Trabao
Roderich a traha cu Jongeren Centrum Stadijk na Nijmegen via Gemeente Nijmegen cu hobennan cual dicho proyecto a hiba e hobennan aki den direccion hopi positivo den nan bida cual ta yena Roderich cu hopi orguyo.
Roderich tambe a duna les den centro coreccional pa hobennan cu a cay cera pa diferente problema, e asina yama Hobennan problematico aki Roderich a gara hopi experencia social y tambe con pa un proyecto funciona cu direccion y resultado positivo. Un experticio cu training importante pa por funciona cu e dicho hobennan aki den e centro asina tambe Roderich a transmiti e mensahe como consehero pa Gemeente Nijmegen pa parlamento hubeniel di hulanda.
Roderich ultimo aki a traha den e Crisis Team di BRA como 1 di e team di maneho pa Taskforce pa cu e pandemia di Covid 19
Deporte
Cu su 18 aña Roderich a forma parti di seleccion Hulandes den basketball
Unda cu den wega nan amistoso contra Spaña Roderich a ricibi un fractura na su lomba cu no a permitie hunga oficialmente un wega di seleccion den campeonato Europeo cu lo a bira e

robotstxt: allowed

filter: keep


text:
$ 14.25
Esaki ta un buki sumamente interesante pa esunnan ku ke sinti un tiki chispa intelektual. Si bo a gusta “Kibra Hacha”, lo bo stima esaki. E buki ta bai profundo den personalidat i komportashon di hende for di un punto di bista diferente.
Potrèt portada: “The Mask I Wear is One” by Rubini Didi Dometilie
165 página
Description
Bo ta haña ku hende ta kompliká i difísil pa komprondé? Kon kompliká i difísil bo ta haña ku hende ta? Dikon hende ta asina difísil pa komprondé òf dil kuné?
Bo sa ripara ku hende tin komportashonnan ku bo no ta komprondé? Bo sa ripara ku hende sa kue teima òf pèrdè lei ku nèt e hende(nan) ku tin komportashonnan similar ku nan?
Por ehèmpel, bo konosé Marelva? Marelva ta un hende ku gusta papia. Marelva ta papia masha hopi mes. Ami sigur a kere ku ora Marelva topa ku Shudeska, nan lo bira super bon amiga, pasó Shudeska tambe ta papia manera lora. Pero pa mi sorpresa Marelva no tin lei ku Shudeska. El a bisa mi ku Shudeska ta manera hende ku tin falta di atenshon. “Unda ku Shudeska yega, e tin ku laga tur hende sa ku t’e a yega”, segun Marelva.
Awó, m’a laga Marelva sera konosí ku Boy, kual ta persona masha ketu i trankil mes. Marelva a gusta Boy un mundu, pasó Boy semper tin orea pa Marelva su batiment’i bleki!
Boy ku Marelva a gusta otro asina tantu te ku nan a kasa ku otro. Pero despues di tres aña, m’a bin tende ku nan ke divorsiá. Segun Marelva, Boy ta muchu ketu i seku. “E falta sous”, asina Marelva a bisa mi. Anto segun Boy, Marelva ta manera hende ku falta atenshon i amor propio.
Den e buki aki mi ta splika diferente personalidat di hende ku ta krea e diferente komportashonnan ku nos tin, máskaranan (defensa) ku nos ta bisti i kon falta di konosementu di hende ta pone ku nos no ta komprondé a ni nos mes, te pa nos por komprondé hendenan ku tin rondó di nos.
Lo bo mira kosnan ku bo mes tin ta hasi, pero ku nunka bo no tabata konsiente di nan. Despues di lesa e buki aki, mi tin sigur ku tur bo relashonnan ku hende, lo kambia!
Chèk un avanse di e buki riba e link aki:


text:
Na final di e di 4 siman i komienso di e di 5 siman di bida di e yu di kachó nan ta bira mas fásil pa mantené en komparashon ku esnan di mas chikí. Pero e no ta ménos intensivo sí.
For di e di 4 siman bo por kuminsá sosialis nan ku koutela na mas kos. Pero kòrda si ku aki tambe ta konta ku tin ku hasi tur kos di un manera trankil anto pa un tempu kòrtiku, sigur den komienso. No eksihí muchu di nan. Algu simpel di hunga i karisia ya ta sufisiente ora nan tin 4- 5 i 6 siman.
Den e di 6 siman nan ta haña nan promé angua i despues segun e skema di e veterinario. Mayoria bia esaki ta konta pa dia nan tin 6- 9- 12-15 siman. Di e promé ènter nan por bira un tiki malu. Mayoria bia e dia ku nan a pasa angua i e siguiente dia pero no mas largu. Tin bia nan ta bira hopi malu despues di e promé angua, mayoria bia e lokual ku ta okashoná esaki ta Parvo. Esaki hopi bia tabata presente kaba den su sistema skondí i ta keda aktivá despues di e promé angua. No ta asina ku no por salba un yu di kachó ku ta infektá ku Parvo, pero e ta un trabou hopi intensivo.
Tene kuidou pa e no muha sigur despues di un ènter esaki no ta rekomendabel. Nan resistensia ta hopi limitá despues di un ènter i nan ta mas vulnerabel pa malesa.
Kuminda
Ora nan tin mas o ménos 4-5 siman bo por kuminsá duna nan kuminda di kachó seku ku bo a muha. Promé bo tin ku machik’é pa e bira un papa i tiki tiki ta introdusí nan na pida nan un tiki mas grandi. Bo ke fasilitá bo mes? Hasi uzo di un baki ku bo por sera bon. Pone aden 2 òf 3 porshon di e kuminda seku, añadí hopi awa i pone e baki bon sera den frishidèr. Despues di algun ora bo tin algun porshon di kuminda kla traha pa nan. Ora ta ora di kome bo ta djis repartié den nan baki di kuminda ku un tiki awa kayente, ful’é pa e no ta muchu friu òf kayente i bo ta duna nan. Ora nan tin 6- 7 siman bo por bai over na kuminda seku sin muha promé.
Miéntras e yunan di kachó ta kome kuminda muhá lo bo nota ku nan no ta bebe dje tantu awa ei. Esaki ta pasobra e kuminda ta hopi húmedo. Mas ku klaro mester tin awa fresku semper na nan disposishon. Paga tinu, ku ora nan stòp di kome kuminda muhá nan tin nesesidat na hopi mas awa.
Ki ora e yunan di kachó por bai for di nan nèshi?
Tambe ora no tin mama presente, ta mihó tene e yunan di kachó huntu te ku nan di 8 siman. Esaki ta di suma importansia pa nan desaroyo. Nan a haña un bòfta kaba pa motibu ku nan ta huérfano i nan mester a sinti falta di e influensia di nan mama. Nan ta siña hopi di otro pa nan por hiba un bida basta stabil despues. Nan ta siña otro ku morde duru ta hasi doló, nan ta siña hunga, nan tin defensa na otro i kalor di otro i e kos di mas importante… Nan sistema di nervio mester madurá. E proseso aki ta dura te den nan di 7 siman. For di estudionan a resultá ku esaki ta madurá solamente miéntras nan ta huntu. Si bo saka e yu di kachó promé for di su nèshi e por hañ’é ku problema despues. E sistema di nervio no por kaba di desaroyá i te hasta e por haña sikatris na final di e sistema di nervio.
Hmmm mi ta tende bo pensa…I kiko awor? Nos a nota ku un parti di e yunan di kachó aki ta hopi instabil despues. No tur, pasobra nos a mira kachónan ku a lanta ku bòter ku a bira kachónan salu i masha agradabel despues. Pero ei mes tin algun ku despues tòg a haña problema. Si bo ta interesá pa lesa mas tokante di e tópiko aki, bo por wak riba:”Yu di kachó i bandonamentu di e nèshi promé ku ora” aki bo por haña informashon amplio.
E dia di bandoná e nèshi a yega
8 siman, e dia a yega. Si tur kos a bai segun deseo tin hopi doño nobo i e yunan di kachó por muda. Laga e doñonan nobo bin for di mainta pa bin buska e yunan di kachó, asina e yu di kachó tin henter dia pa e adaptá na su situashon nobo, esaki ta duna nan mas sosiegu promé ku nan tin ku bai pasa anochi. Duna nan e buki di ènter i algu di nan mes kuminda. Preferibel laga nan duna nan e mesun marka di kuminda ku nan a kustumá kuné den komienso i den su nèshi. Dor di e mudansa e resistensia por baha i bo ke evitá habrimentu di barika. Bisa bon kla ki dia e tin ku haña tratamentu kontra di bichi i ki dia e tin ku bolbe bai pasa angua. Un otro un tep balioso, no duna ken ku ta bo yunan di kachó. Wak bon ken bo ta duna. Wak si bo ta nota kompashon, kon nan ta kue e yu di kachó, nan ta trat’é ku amor, nan ta tene kantu di nan kurpa? Bo sintimentu ta bon òf bo ta duda? Si akaso bo ta duda semper skucha kiko bo sintimentu ta bisa bo i trata na papia tokante di dje ku nan. Niun hende no tin benefisio for di “mismatching”. Sigui informá, ki tipo di kachó boso ta buska, kon e situashon na kas ta, nan ke un yu di kachó aktivo òf netamente un kachó trankil i tímido ku kisas ta pas mihó den nan situashon. Semper mi a duna konseho tokante di kiko si lo pas òf lo no pas ku otro, kon e karakternan ta, ku nan ta malamucha òf ku nan ta chocho. Sea honesto i pone bon atenshon, esaki ta masha importante. Si una bes bo a sinti ku e no ta bai bon, lo bo mira ku bo tabata tin rason. Hendenan a yega di trese e kachónan bèk pasobra kos no tabata bai bon. Mi a yega di nenga hende pasobra for di e promé momento kaba nan a mantené distansia ora nan a kue e kachó i nan no a trat’é ku amor. Ora mi a sigui puntra a bin resultá ku nan ta kla pa laga kòrta su oreanan pasobra e ta mustra mas tòf asina. Abo ku a pasa den tantu kos ku bo chikínan ta defendé nan i tin ku opservá hendenan masha bon. Bo no a hasi tantu kos i duna nan amor i kariño pa despues bo mira nan bira infelis.
©Rescueracao 2020


text:
Exitoso programa di vakantie di MANA
MANA (Museo Arqueologico Nacional Aruba) su programacion di vakantie grandi e aña aki tabata diferente y exitoso. MANA a ofrece un programa den aire liber na convento di Imeldahof unda e exposicion temporario “Lasonan Caribense, hende conecta antes y awor” ta ubica.
Durante e simannan di vakantie cu a pasa, a ricibi 4 grupo di “kamp” na Noord. Cada un a participa den un programa di mas o menos 2 ora unda e muchanan a siña di nos herencia comparti cu Caribe.
Na mes localidad MANA a ofrece durante tres mainta pa muchanan e actividad “Tras rastro di Indjan den Caribe”. Nan a siña tocante e historia y forma di biba di Indjannan den Caribe. Cu e informacion aki, nan a expresa con Indjannan tabata biba, cosecha, rondia, nabega y intercambia material y cuminda. Alavez nan a experencia parti di trabou di arkeologo, esta seftamento. Na fin cada participante a traha un hanger di “Delfts blauw”, un di e materialnan cu e Europeonan a trece Caribe den e epoca historico.
Den museo na Playa, MANA y Parke Nacional Aruba a ofrece dos merdia cu actividad den cuadra di e iniciativa “Buki di pret”. E tema tabata ‘Bats @ the Museum’. E Parkrangers a comparti informacion di e raton di anochi, cu enfasis riba su funccion den nos naturalesa. Durante un guia tematico den salanan di exposicion permanente, e muchanan y algun mayor a haya un bista di e rol di e raton di anochi den e cultura di e Indjannan di Aruba. Nan a hunga un wega siñando loke ta ‘eco-location’ cu e raton di anochi ta usa pa jaag riba insectonan. Finalmente e participantenan a relaha trahando un raton di anochi di pom poms.
Un 150 mucha a disfruta di ful e programacion di vakantie di MANA. Banda di e participacion na e actividadnan special pa vakantie, e exposicion permanente di MANA den Schelpstraat 42 na Playa, tambe a atrae grandi y chikito. Diferente camp, grupo di mucha y famia a probecha pa bishita esaki. Aunke trabou di mantencion ta andando riba Compleho Ecury por sigui bishita MANA. E entrada ta ubica den e edificio di glas na banda di e parkeo. E exposicion permanente y hardinnan di MANA ta habri di dialuna te diabierna entre 9 am y 5 pm y entrada ta gratis!


text:
Riba 3 di augustus tabatin e apertura di un exposicion cu a impacta tur hende presente. Riba cumpleaño di pionero fotografo Rob Vermeer, a habri e exposicion titula 50 aña di luz perpetua di Checkpoint.
Di e momento cu bo drenta, e exposicion ta impacta bo cu retratonan compila di un trayectoria di 50 aña. Exponi tin sesionnan di potret di nos Libertador captura pa Rob mes, sesionnan di nos inolvidabel Vale Croes. Diferente ta e caranan di nos hendenan cu a wordo pa semper captura y retrata y awor exponi den Checkpoint color. Un exposicion recomenda pa tur hende por bishita.
Tabata pa Minister Glenbert Croes un gran honor di por tabata presente na e apertura. Manera cu e mes a expresa na Rob, Marjorie, Fernando y Cher Vermeer: “Nos ta celebra e 50 aña di historia di CHECKPOINT y 77 aña di Bida di Rob Vermeer y henter su famia. Danki na CHECKPOINT pa a capta , rescata y preserva historia di Aruba y nos hendenan via boso potretnan. Danki na Rob y CHECKPOINT, e gran historia di Aruba lo sigui biba via nan imagennan. Un danki grandi na su esposa Marjorie, su yuinan Fernando y Cher , y e nieto Kevin. Awor ta momento pa gara e bandera y continua cu e legado di Rob y CHECKPOINT.”


text:
Bo tin algun pregunta? Klek riba e siguiente link.Tuma kontakto >
Publiká riba 4 October 2021
Entrante promé di òktober 2021 lo no akseptá sèn kèsh, ni chèk mas na lokèt di Ontvanger. Solamente lo por ‘swipe’ pa hasi pago.
Ontvanger tin 2 lokalidat kaminda por paga:
Na tur lokalidat di ACU i di Cpost tambe ta ‘swipe’ i paga kèsh:
Tur pago na Cpost i ACU lo ta liber di gastu pa e pagadó di impuesto.
Banko
Por paga tambe via banko of pago online ku uso di e referensia di pago úniko korekto/ betaalkenmerk. Mester paga kada impuesto online pa kada periodo separá. Asin’aki e kliente di Servisio di impuesto tin siguransa ku kada un pago ta registrá korekto i ku Ontvanger por prosesá e pago outomátikamente den e sistema. Pago di diferente impuesto huntu manera impuesto riba ganashi, impuesto riba benta i impuesto riba entrada, tur huntu den un transakshon bankario, ta sòru pa tardansa i eror na momentu di prosesá diferente montante, ya ku no por mira tur ora kua suma ta pertenesé na kua impuesto. Importante pa remarká den esaki ta ku transakshon hasí via online banking ku Ontvanger lo no tin gastu adishonal na siguiente banko: Maduro & Curiel’s Bank, Banco di Caribe, Orco Bank, RBC Royal Bank , Vidanova Bank i First Caribbean International Bank (CIBC).
Pagomátiko
Pa por paga tambe via Pagomátiko mester bini ku e aanslag – esta e papel di belasting – riba kua por mira ta kua tipo di impuesto ta trata di dje, e montante i tambe e karakterístika di pago, esta e ‘betaalkenmerk’, kual ta konsistí di 17 sifra ku semper mester indiká komo deskripshon pa e pago. Despues di yena e karakterístika di pago, ta bon pa chèck sigur si e ta korekto. Despues ta konfirmá e transakshon i di e forma ei finalisá e proseso. Pagomátiko tambe ta un servisio grátis i ku e kliente por hasi na e ora ku ta kumbiní e mes. Por paga sigiuente tipo di impuesto i prima tantu di negoshi komo privá: AOV/AWW, AVBZ, Basis Verzekering Ziektekosten (BVZ), Nominale Premie di BVZ, Inkomstenbelasting, Logeergastenbelasting, Loonbelasting, Omzetbelasting (OB), Onroerende Zaken Belasting (OZB), Successiebelasting, Winstbelasting i Grondbelasting. Tambe por paga riba un areglo di pago, pero mester paga riba un number di aanslag den e areglo i no riba e number di areglo.
Pa pregunta por tuma kontakto riba number 734-2224 òf via siguiente e-mailadres: sanering@gobiernu.cw


text:
Diasabra marduga den careda di 3or di marduga a sosode un caso unda un homber a persigui su ex pareha y tabata asina toxico cu tabata dal den e auto. E pareha cu ta maneha un yaris tabata hopi spanta di e sucedido.
Mesora autoridad a brinda asistencia na e dama y un rato despues a pone man riba e homber toxico, cu aparentemente a keda mal namora of mal herida di amor cu e no kier let go.
El’a wordo deteni y awor lo mester asumi responsabilidad di su actonan.
Diasabra marduga den careda di 3or di marduga a sosode un caso unda un homber a persigui su ex pareha y tabata asina toxico cu tabata dal den e auto. E pareha cu ta maneha un yaris tabata hopi spanta di e sucedido.


text:
Sea ta SV RCA of ta Deportivo Nacional
ORANJESTAD, Aruba – Awe diamars pa 8:00pm ta inicia e ultimo wega den e “Best out of 3” den final di e liga Division di Honor di Arubaanse Voetbal Bond pa e campeonato 2016-2017. E dos ekiponan SV RCA y Deportivo Nacional a yega final. Deportivo Nacioal a gana e prome wega y SV RCA a gana e di dos wega diasabra ultimo pa cual e ultimo wega ta tuma luga awe diamars den Stadion Guillermo Trinidad na Dakota. Entrada ta 10 florin pa adulto y 3 florin pa mucha.
Sport Vereniging Racing Club Aruba
A funda SV Racing Club Aruba (RCA) dia 15 di februari 1934. E team a sa di crece den e ultimo 83 añanan te bira un organisacion di riba 300 futbolista. Nan ta parti den division di infantil, hubenil, hoofdklas, damas, 35+, 40+ y 50+. Roland “Ditto” Acosta ta Presidente di e organisacion, mientras cu Juan Valdez ta e coach di e ekipo di 25 futbolista cu ta hunga den e division di Honor. Historia a conta nos cu den pasado, e ekipo di RCA a logra titula campeon na 34 ocasion. E ekipo di RCA ta e prome campeon di pais Aruba na aña 1986 y ta e prome team di Aruba pa bira campeon Antiano na aña 1966. E ultimo biaha cu SV RCA a bay cas cu e trofeo di campeon tabata den e campeonato di aña 2015-2016, e tempo ey contra SV Dakota. SV RCA ta conta cu sosten di su patrocinadonan Big Wheel Lottery y Powerade (Tropical Bottling Company).
Deportivo Nacional
A funda Deportivo Nacional dia 15 di Maart 1970 y desde e tempo ey a haci historia den e deporte rey di futbol. Nan ta profila den tur liga di futbol, manera ta division mini baby, baby, Lifida A, Lifida B, Mayor, Junioren y Division Honor. Tambe nan ta den e liga veterano 35, 40 y 50. Mas o menos 200 futbolista ta hunga pa Deportivo Nacional den tur division incluyendo e muchanan cu ta hunga den Lifida. Desde fin di aña 2015 a inaugura nan veld di bala nobo situa na Alto Vista. Presidente di Nacional/Coca Cola ta Silo Brete y e nan entrenador ta Dreyer Bracho. Ultimo biaha cu Nacional a bay cu e titulo di campeon tabata na aña 2006-2007, pues 10 aña pasa. Den nan trayecoria a titula 4 biaha campeon y 4 biaha sub campeon. Deportivo Nacional ta conta cu sosten di Coca Cola di Tropical Bottling Company.
Arubaanse Voetbal Bond
A funda Arubaanse Voetbal Bond (AVB) na aña 1932 y a afilia na CONCACAF na aña 1986 y despues na FIFA na aña 1988. E ta e organisacion cu ta maneha futbol amateur y profesional riba nos isla, incluyendo e A funda Arubaanse Voetbal Bond na aña 1932 y a afilia na CONCACAF na aña 1986 y despues na FIFA na aña 1988. E ta e organisacion cu ta maneha futbol amateur y profesional riba nos isla, incluyendo e muchanan, hoben, hende muhe y adultonan. E ta responsabel pa sanciona e refereenan y e torneonan di futbol organisa pa mayoria liga. Nan oficina ta situa den Compleho Deportivo Frans Figaroa na Noord.


text:
Oranjestad-Recientemente tin un yiu di tera a termina su specialisacion como longarts na Spaña.E specialista Arubiano aki a labora na ImSan durante un tempo corto, despues di a termina su estudio di medicina basico na Colombia. Su ambicion y pasion sinembargo a hibé sigui un estudio mas avansa riba e tereno di pulmonologia na Spaña. Durante e periodo aki e yiu di tera aki a contrae matrimonio cu un otro hoben Arubiano y hunto nan a forma un famia, pero semper den nan mente a keda e proposito pa regresa nan Tera Natal pa asina contribui na yuda eleva e cuido medico.
E mayornan di ambos hoben Arubiano semper a para cla pa yuda nan yiunan logra nan meta, pero mester a constata cu e posibilidad pa nan yiunan bin establece nan mes na Aruba tabata wordo torpedea pa un propio colega medico cu a sigui e mes un specialisacion como longarts, y cu a escohe na 2013 pa bandona su carera como specialista voluntariamente y inicia un rumbo nobo como politico.
E actual minister di salubridad ta bon na altura con e mes a wordo nenga na prome instancia e oportunidad di bin eherce su profesion como longarts na Aruba dor di e director medico anterior, esta sr. Boesten.
Como minister es tempo ey encarga cu salubridad, mi a para e maneho descabeya y discriminatorio pa cu yiunan di tera di parti di e director medico aki, y mi a exigi pa tuma Sr. Schwengle den servicio. Esaki tambe a tuma lugar, y sr. Schwengle por a bin establece su mes na su Isla Natal.
Nos por a spera un otro forma di proceder di e minister aki pa loke ta toca e solicitud di un colega specialista Arubiano pa bin establece su mes na Aruba. Principalmente si nos tene na cuenta cu e mes, tempo cu e tabata traha ainda como longarts, a laga sa cu malesanan di pulmon a aumenta na Aruba y cu expansion di e cantidad di longarts no tabata un luho. Na di dos lugar su mes un gobierno a declara di kier a crea un hospital y cuido di 5 strea pa e pueblo di Aruba, y finalmente a haña e bendicion di parlamento di Aruba pa cuminsa cobra 1% di healthtax cu e fin pa mehora e cuido medico na Aruba.
Sin misericordia sinembargo e minister a dicidi di no duna e dokter specialista Arubiano aki e oportunidad cu e sí a wordo brinda, y a nenga su solicitud. Es mas, sr. Schwengle diripiente a cambia di opinion y a dicidi na final di 2014 pa haci un peticion na e directiva di hospital pa haña e chens pa traha parttime como longarts pa asina e no perde su acreditacion como longarts segun e ley hulandes. Strobando un yiu di tera pa bin traha na su isla natal. Con egoista un hende por ta?? Claro cu e no ta cumbinie pa duna e dokter specialista yiu di tera aki e chens pa bin traha na Aruba. Cu otro palabra e minister aki ta hiba un maneho anti-yiu di tera y sirbiendo su propio interes.
Colmo di e maneho aki ta e hecho cu recientemente AZV a informa cu dr. van der Linde lo bay cu pensioen, y segun nos informacion AZV y e minister anti-yiu di tera aki, a bay di acuerdo pa un dokter naci na Irak, cu a studia na Oekraine, cu tin dos aña trahando na VU, bin traha den lugar di dr. van der Linde. Unda nos propio yiunan di tera a keda? Con a para cu e opleiding di huisarts na Aruba mes, cu mi persona a inicia, a keda? Segun mi informacion tin varios yiunan di tera cu a haci e opleiding aki na Hulanda tambe cu no ta haya e oportunidad pa bin nan pais back.
Mi kier a urgi e parlamentarionan di Aruba pa tuma nota di e forma di proceder aki di e minister, y mi ta urgi nan pa tuma accion y no permiti pa e dokter hoben aki no haña e oportunidad pa bin traha na Aruba.
Demostra amor patrio y exigi di e minister pa tuma e specialista aki den servicio di hospital, y exigi tambe un cambio radical di e maneho anti-yiu di tera di e actual minister di salud.


text:
Manera Deporte Awe! a relatá anteriormente Floyd Mayweather Jr. ku te ainda ta invikto i ku a gana di forma kontorversial di Victor Ortiz ya kaba a separá MGM Grand hotèl i kasino pa sinku di mei 2012. Apesar di esaki ainda Mayweather no tin kontrinkante pa e fecha aki.
Maske mayoria di e fanátiko nan di bòkseo ke mira Mayweather enfrentá Manny Pacquiao tin hopi bòksdó ku tin algu otro den mente. Amir Khan ta un di e bòksdó nan ku a bisa ku ta dispuesto na subi di peso pa asina enfrentá Mayweather. Tambe tin papia di e posibel pelea di Saul “Canelo” Alvarez kontra Mayweather of tambe di Erik Morales kontra Mayweather.
Banda di e bòksdó nan aki, Robert Guerrero tambe a bin aserka komo posibel kontrinkante di Mayweather. Aktualmente Guerrero ta rehabilitando un skouder ku e la leshoná i ta pendiente pa drenta rin mas pronto ku ta posibel.
Den un entrevista ku boxingscene.com Guerrero a bisa ku e ta meresé e pelea paso e ta den su mihó forma i e tin e abilidat pa bringa di pa den. Pero mas importante ku un kontrinkante defensivo manera Mayweather bo mester tin bon kondishon i e abilidat di tira hopi moketa. Segun Guerrero e biaha ku e la tira mas tantu moketa tabata den su pelea pa titulo mundial kontra Malcolm Klassen kaminda e la tira kasi 1300 moketa.


text:
E ministerio publico di Honduras ta acusa cuatro hende homber pa ta involucra cu asesinato di lider indigena y ambientalista Felix Vasquez Lopez di 60 aña di edad.
Acusadonan a keda identifica Josué Exequiel Martínez Martínez, Siriaco Mejía Santos, Francisco López Lazo y Mario Aníbal López Velásquez, pa delito di asesinato y ladronicia cu violencia of intimidacion, contra e ambientalista kende a muri 26 di december na su cas Santiago di Puringla na centro di e pais.
“Nan a drenta e propiedad di e victima cu paña di militar, cu arma di candela y arma blanco”, fiscal a bisa. Segun e comunicado, e activista a purba di defende su mes cu agresornan y a logra wak un di cara di un di nan, cual a pone cu nan a tire na su cara y el a perde su bida.
Tres di esnan involucra ta den prison. CNN no por a confirma si e hende homber tin representacion legal. Lider indigena, kende tambe tabata precandidato pa diputado pa partido Libertad y Refundacion (LIBRE) a denuncia cu na october 2020 el a ricibi menasa di morto.
Esaki a bin den un comunicado di Oficina di Honduras di Alto Comisionado di Nacionnan Uni pa Derechonan Humano, publicando e morto di Felix Vasquez. Segun organisacion no gubernamental Global Witness, Honduras ta e pais mas peligroso pa activista ambiental.
Un di e casonan mas alarmante di activista ambiental tabata e defensora indigena Berta Caceres, kende a keda asesina cinco aña atras for di su vivienda.


text:
WILLEMSTAD- 25 di sèptèmber 2015– Resientemente Ofisina di Turismo di Kòrsou (CTB) a partisipá na e FTI (Frosch Touristik International)Roadshow Karibe i Latinoamérika. Komo parti di e roadshow a bishitá Zürich (Suisa), Mannheim (Alemania), Nuremberg (Alemania), Linz (Oustria) i Vienna (Oustria). Meta di e FTI Roadshow tabata pa informá agentenan di biahe internashonal di destinashonnan i produktonan turístiko for di region Karibe i Latinoamérika. Un roadshow manera esun aki ta resultá perfekto pa posishoná Kòrsou komo un destinashon ideal pa vakashon familiar òf biahe di negoshi.
FTI Roadshow ta organisá pa e operador di tour FTI Group. Ta trata aki di un roadshow ku den transkurso di añanan a tuma lugá pa mas ku 10 biaha. E edishon aki a konta ku asistensia di mas òf ménos 400 agente di biahe i partisipashon di representantenan di diferente ofisina di turismo, hotèlnan i kompania di aviashon. FTI Roadshow Karibe i Latino Amérika tabata un tremendo oportunidat pa ekshibí Kòrsou den merkado turístiko Europeo.


text:
Preparacion: 25 minuut
Pa cushina: 2 ora
Dificultad: Facil
Pa 4 persona
316 Caloria
E plato delicioso aki ta Berehein cu Chili/Boonchi cora y e ta abao den vet.
Sirbi’e cu su specerijnan cu sabor di BBQ, cu aros y decor’e cu bo berdura, wraps, salada, taco of cumindanan faborito.
E tin 316 Caloria so
Por freez e
E ta un cuminda Vegetariano
Ingredientenan
1 Berehein/aubergine
1 cuchara grandi olive oil of rapeseed oil
1 siboyo cora corta na dauw [opcional]
2 wortel corta na dauw fini
70 gram di puy lentils of lentils berde, hawa
30 gram di lentils cora, hawa
400 gram den bleki di boonchi cora
3 cuchara grandi di soy sauce color scur
400 gram di tomato corta den bleki
20 gram chuculati puro, esun scur, corta fini fini
¼ cuchara chikito chilli powder
2 cuchara chikito di dried oregano*(seco)
2 cuchara chikito di ground cumin
2 cuchara chikito di sweet smoked paprika
1 cuchara chikito di coriander
1 cuchara chikito di cinnamon
800 ml caldo vegetal (berdura)
Juice di ½ lamunchi color berde
Sirbi’e cu:
Aros bruin
tortilla chips, awacati machica, yogurt of sour cream [normal of vegano], keshi cheddar raspa, coriander gechop na pida pida [opcional]
Paso 1.
Si bo tin un stove cu e pitnan normal cu candela ta sali, pone e Berehein direct riba dje y keda bir’e cu un tong te ora cu e bira manera kima/gebroil. Por uza tambe un BBQ Grill normal cu e mesun procedura; te ora cu e Berehein ta un tiki kima y a bira gegrill.
Paso 2
Den un panchi grandi agrega e zeta, e siboyo, e wortel y un tiki salo.
Hasa esaki riba candela low-medium pa 15-20 minuut te ora cu e wortelnan bira moli.
Paso 3
Agrega e Berehein, tur dos tipo di Lentejas e boonchinan cora cu e saus di e bleki e soy sauce,tomatinan, e chuculati, e chilli powder, e oregano y e especienan.
Drei pa bruha tur cos den otro y despues basha e caldo di berdura den dje.
Laga tur cos boil y despues sigui cu un candela hopi abao.
Tapa e panchi of weya y cushin’e pa 1 ½ ora.
Tira bista riba dje y drei e cada 15 min pa evita cu e ta pega y kima den bom.
Paso 4
Kita e tapa y laga e cuminda simmer un rato riba candela low-medium
Drei e de bes en cuando, pa mas of menos 15 minuut, te ora cu e saus bira diki.
Tira e yiuce di lamunchi den dje y purb’e – si mester, agrega un tiki mas salo
Sirbi e plato aki cayente cu aros y cu cualkier otro snacks of cuminda cu bo ta desea!
Por compaña e plato aki cu:
Quesadilla di keshi
Courgette gegrill
Guacamole
Tortilla chips
Salada di tomati
BON APETIT !


text:
INVESTIGACION ARUBAHUIS TA DEN SU FASE FINAL
Prome Minister Evelyn Wever-Croes:
INVESTIGACION ARUBAHUIS TA DEN SU FASE FINAL
“Mi mes ta esun cu a cuminsa e investigacion aki, y mi mes lo ta esun cu lo duna transparencia ora e investigacion keda cla”
Den e ultimo dianan, politiconan oponente especialmente, ta pidi claridad riba e investigacion cu ta wordo haci na Arubahuis. Prome Minister Evelyn Wever-Croes a enfatisa un biaha mas, manera cu ya el a anuncia desde luna pasa caba, na e momento cu a bin na su conocemento cu tin algun cos cu no lo ta bayendo bon na Arubahuis, el mes, como e minister encarga cu Arubahuis, a pidi Centrale Accountantsdienst (CAD) pa haci un investigacion. E investigacion aki a cana su caminda. Mas instancia a wordo involvi den e investigacion. Pero, principalmente, kier a mira kico ta loke cu no a bay bon pa coregi esakinan inmediatamente.
Prome Minister a duna di conoce cu e investigacion ta den su fase final hunto cu tur su consehonan cu Gobierno mester haya riba locual cu a bay malo, loke cu mester wordo coregi, y ken mester wordo teni responsabel. Na e momento aki, e procedura aki no a caba ainda. “Como Minister encarga cu Arubahuis, ainda ami no a haya e conseho final di e investigacion. Y mientras cu esaki no ta cla, no ta prudente ni responsabel pa papia y duna informacion tocante e investigacion.
“Manera cu mi a bisa semper, ken cu haci algo cu no ta bon, e mester carga su responsabilidad. Y no ta asina manera cu oponentenan ta insinua cu ami no kier papia di e rapport pasobra mi kier pone man na cabes di coleganan di partido. Esaki ta leu di ta berdad. Pero si mi bay papia aworaki di e investigacion, cu mi no a haya e conseho final ainda, mi por daña e investigacion den tal grado cu despues oposicion ta bolbe tira den mi cara cu mi a perhudica of mi a yuda hende.
Mi ta pidi, ban duna tempo tempo. E ta un investigacion cu ta wordo tuma hopi na serio. Tur esnan cu ta haciendo e investigacion ta dedicando hopi tempo na esaki. Y asina cu e investigacion y e rapport ta full cla, y mi haya tur conseho, mi lo informa Parlamento di tur loke cu a pasa y lo pasa principalmente pa evita pa cualkier cos cana robes den futuro.
Mi ta comprende cu oponentenan politico tin interes den esaki. Mi ta comprende cu tin mas hende cu tin interes den esaki. Gobierno sigur lo duna e transparencia necesario. Mi mes ta esun cu a cuminsa e investigacion aki, y mi mes lo ta esun cu lo duna transparencia un biaha mas y lo informa e resultado di e investigacion ora cu e keda cla. Mi ta pidi pa nos tur carga pasenshi. Hunto nos tin pa hiba e pais aki padilanti. Si tin cosnan cu a cana robes, nos lo coregi nan”, Prome Minsiter Evelyn Wever-Croes a duna di conoce.


text:
ORANJESTAD-27 di december 2021
Recientemente un musico conoci na Aruba y lider di un banda musical hopi popular a trata di burla di Aruba su maneho di prevencion na frontera. Ta asina cu na momento cu e la bolbe di su vakantie e musico lider di banda a opta pa no haci e Covid test pero a bay den cuarentena pa 14 dia.
E mesun anochi e musico-lider di banda aki mester a wordo saca for di un evento musical pa Task Force y cu refuerso di KPA debi cu ela viola su cuarentena poniendo na risico di contagio cu COVID su propio miembronan di sy banda musical y su fanaticonan. Despues di e susedido aki e musico kier a bay toca na na un otro establecimento pero corectamente a wordo nenga. Despues di tur esaki e musico a opta pa test toch mirando cu esaki lo por sak'e di e cuarentena obligatorio cu e ta den dje, debi cu e no kier a test na aeropuerto ora cu ela yega Aruba for di un pais di risico. Pa cu esaki e musico a solicita un test online.
E tipo di comportacionnan aki ta hopi di lamenta mirando cu autoridadnan di Aruba ta haci tur locual ta posibel pa minimalisa e risico di importacion di casonan y ta algun propio yiu di tera ta trata na burla di e sistema.
E musico-lider di banda aki na su yegada na Test Center na Hospital awe a wordo informa debidamente cu e tin pa paga pa e test aki y cu e tin pa warda su turno debi cu tin hopi hende malo cu sintoma di COVID di berdad cu tin urgencia prome cu ne. Aki tambe ta unda cu e musico-lider di banda aki a rabia y kier exigi pa e pasa prome cu tur otro persona malo y cu tin cita, mirando cu ta paga e ta paga pa haci test.
Crisis Team ta manda pa medio di e comunicado aki un mensahe hopi cla pa comunidad cu na Aruba no ta importa kende bo ta, e maneho di COVID-19 ta conta pa tur hende igual. Loke e musico aki a haci ta castigabel pa ley y no por descarta cu e lo haya asta un boet pa cu su comportacion inresponsabel.


text:
Polis a sera y controla dilanti Bestuurskantoor pa Prome Minister graba su mensahe di fin di aña!
Algun ora despues cu prome minister Evelyn Wever Croes a anuncia e medida di Toque de Queda cu lo drenta na vigor entrante mañan te cu dia 3 di Januari 2021, el a ricibi 2 menasa di ‘morto’.
Loke nos por a compronde ta cu mesora nos prome mandatario a alerta autoridadnan competente pa atende cu esaki.
Fuentenan cerca di e caso aki a indica cu ta trata di 2 menasa cu ta relaciona directamente cu e anuncionan haci awe mainta y dirigi specificamente na nos prome mandarario, caminda e prome menasa ta bisa cu nan lo tire mata prome cu cambio di aña. E otro ta bisa pa e cana cu bodyguard sino e lo haya tiro tambe. Tur 2 menasa ta indica cu e anuncionan no a cay den bon tera cerca e personanan of grupo aki, y kier ‘castiga’ e prome minister pa a haci e anuncio, considerando cu e ta responsabel pa e decision aki. Mester bisa cu esaki no ta prome biaha cu e mandatario ta haya tipo di menasa aki.
Esaki ta motibo tambe cu Premier ta bao di extra cuido pa


text:
WILLEMSTAD – Meskos ku aña pasá e aña aki tambe lo tin un palèt di diferente koló di T-shirt di Ride for the Roses. Kada koló tin un otro mensahe.
Pa uso general durante e diferente elementonan di Ride, Swim, Sail en Walk for the Roses tin e konosido T-shirt blanku, e aña aki ku e logo mas nobo.
Flanèl kòrá pa sobreviviente
For di algun aña tin tambe un flanèl kòrá, pa e survivors, ke men pa esnan ku a sobrebibí kanser. E grupo ei por disidí pa partisipá, òf nan por kompañá otro sobrevivientenan i un delegashon di Fondo Prinsesa Wilhelmina na Mari Pòmpun pa animá e partisipantenan di Walk i Ride for the Roses den nan último trayekto te na e final.
Flanèl hel pa luchadó
E flanèl hel ku a introdusí na 2018 ku spònser prinsipal Orco Bank i ko-patrosinador Compliance & Forensic Services Caribbean ta pa hende ku na e momento aki ta den nan lucha kontra kanser i ku por usa respaldo di esnan rondó di nan i otronan aya ‘fó. Ora nan laga otronan sa ku nan ta meimei den e lucha kontra kanser, den tempunan difísil di tratamentu esnan envolví por haña mas sosten i komprenshon di esnan ku ta rondoná nan. No den tur kaso e personanan aki, tambe a konsekuensia di e intensidat di e tratamentu, tin e forsa físiko i e kurashi pa desplegá un esfuerso físiko grandi asina. Den kasonan asina nan tambe por djòin e grupo di survivor i e delegashon di PWF na Mari Pòmpun. Niun hende no tin nodi hiba e lucha e so i e grupo aki por inskribí tambe na PWF i danki na Ride e flanèl ta grátis.
Flanèl pretu pa komemorá esnan ku no ta ku nos mas
For di aña pasá tin tambe e flanèl koló pretu, na rason di 30 florin pa kada; e ta pa famia i amigunan di esnan ku a lucha, pero ku a haña nan ta sukumbí. Ku esaki fundashon Ride for the Roses ke logra, tambe despues di a konsultá PWF, pa kibra ku e tabú ku ta eksistí ainda serka esnan ku pa motibu di e malesa ta kai den un sorto di isolashon, pasobra nan no ke pa otronan sa mes. Por optené e flanèlnan aki entre dianan 27 di yanüari i 1 di febrüari na Orco Bank.
Flanèl oraño pa e voluntarionan
A propos, tin hende tambe ku ta kana den nan T-shirt oraño. Nan ta destiná pa e grupo grandi di voluntario ku tur aña ta duna e fundashon un bon man den tur sorto di tarea.


text:
ORANJESTAD- Awe, 22 di augustus 2022, a keda confirma e prome caso di Monkeypox na Aruba. DVG a informa cu ta trata di un residente cu no tin historia di biahe recientemente. E motibo aki ta pone DVG conclui cu e contagio a tuma luga riba nos isla mes. Addicional na e prome caso positivo aki tin tambe un caso sospechoso cu ainda ta bou investigacion.
Pesey ta bon pa recorda kiko e sintomanan di Monkeypox ta. Despues cu un persona wordo infecta cu Monkeypox, tin un tempo di incubacion cu ta entre 1 pa 2 siman, aproximadamente. E persona cu a infecta por cuminsa presenta sintomanan di griep manera keintura, dolor di cabes y di curpa, cansancio y kliernan hincha. Entre 1 cu 3 dia despues di e keintura, ta desaroya e tipico rash cu ta spotnan plaat y cora, cu despues ta bira blaarnan cu likido cu ta yena cu poes. E rash por aparece na cualkier parti riba e curpa, pero principalmente na e cara y despues ta expande na otro parti di curpa, incluyendo plant’i man y di pia; y tambe rond di area genital of anal.
E blaarnan por haci dolor y grawata hopi. Algun persona por tin un of dos blaar mientras otro por tin hopi. E blaar ta keda infeccioso te na momento cu e haya casca, esaki cay y un cuero nobo nace. Esaki por dura algun siman pa cual motibo e persona infecta mester keda isola pa proteha otro.
Sintomanan di Monkeypox ta:
➡Keintura
➡Dolor di cabes
➡Cansancio
➡Kliernan hincha
➡Rash
➡Blaar cu pus
DVG tambe a informa cu pronto Aruba lo ricibi for di RIVM Hulanda un cantidad limita di vacuna pa yuda proteha contra e virus di Monkeypox. E vacunanan lo bay ta disponibel pa e grupo di riesgo mas grandi segun instruccion y maneho di Hulanda. Pa medio di dunadornan di cuido y specialistanan ciudadanonan cu ta cay bou di e grupo di riesgo lo wordo yama pa ricibi nan vacuna si nan ta desea esaki. DVG ta traha cu algun organisacion pa hunto yega na esnan mas na risico.
Monkeypox ta hopi contagioso. Pesey pa preveni di keda contagia ta recomenda pa evita di brasa, sunchi, caricia, mishi cu blarnan riba e curpa di un persona infecta of tene relacion sexual. Contact bo dokter di cas, si bo tin algun sintoma.


text:
28 di aprel
- E artíkulo aki ta skirbí na papiamentu. Lo ta apresiá si por mantené e artíkulo aki na estilo di papiamentu.
28 di aprel ta e di 118 dia di aña (119 den un schrikkeljaar) riba e kalènder gregoriano. Ta resta 247 dia pa sera e aña.
A sosodé[editá | editá fuente]
- 1887 - Na Fransia ta realisá e prome kareda di auto den historia.
- 1945 - Miembronan di e resistensia italiano ta mata Benito Mussolini i su amante Clara Petacci, ora nan a trata di hui di e pais.
- 1958 - Ta elevá e vikariato katóliko di Antias Hulandes ku sede na Willemstad, Kòrsou na obispado; e misa di Santisimo Rosario den bario di Pietermaai ta asumi e status di katedral.
- 2017 - Na Kòrsou a tuma lugá elekshon pa Parlamento di Kòrsou.
A nase[editá | editá fuente]
- 1950 - Willie Colon, trombonista i kantante puertorikeño
- 1994 - Penélope Cruz, aktris spañó
- 1982 - Stefano Seedorf, futbolista hulandes
A fayesé[editá | editá fuente]
- 1945 - Benito Mussolini (61), diktador italiano


text:
Boneiru ata bo tres representantenan pa e sertámen internashonal. “Nuestra Belleza Internacional”.
Boneiru tin un tim di preparashon ku a lanta 8 di mei 2021 despues ku Boneiru a haña su direktor nashonal bou di guia di Johnrick Anthony. E tim di preparashon aki tin na su enkargo pa manda representante di Boneiru na e di dos edishon di e sertámen internashonal aki, ku lo tuma lugá na Punta Cana, Republika Domincana.
Den e siman di 13 pa 20 di sèptèmber 2021 un delegashon di Boneiru lo bai biaha pa Punta Cana enkonekshon ku tres representante di Boneiru den e sertámen aki.
Pa e kategoria di “Little” :
Ameesha Janzen
8 aña
Pa e kategoria di “Pre-Teen”:
Lauhendra Beaumont
12 aña
Pa e kategoria di “Teen”:
Maria-Luisa Troncon
17 aña
Boneiru subi riba
instagram page: Nuestrabellezaintl
Facebook page: Nuestra belleza internacional
Asina mustra bo apoyo. Ban mustra nan ku nos ta un pueblo ku ta apoyá nos representantenan
Tim di preparashon ta konta ku bo sostén.


text:
KRALENDIJK – Na hermana isla Kòrsou a konstatá desde djaweps último tres kaso positivo di Covid-19 ku ainda no ta konosí unda e fuente ta. Na e momento aki ta investigando e posibel fuente i kontaktonan di esnan infektá.
Pa motibu ku tin trafikashon di persona entre Boneiru i Kòrsou ta sigui vigilá e desaroyo. Si na Kòrsou e brote sigui oumentá, Boneiru por disidí di suspendé e asina yama ‘air-bubble’ ku Kòrsou. Esaki ta nifiká ku e ora ei personanan ku bini for di Kòrsou lo mester bai den karentena na kas.
Te ku djadumingu mèrdia tabata tin 5 kaso aktivo di kual 3 ta hende lokal. Durante dia unu a rekuperá. Djadumingu anochi a informá di 4 kaso mas ku ta forma un total di 8 kaso aktivo di kual unu ta un alumno di grupo 7 di e skol Vigdis Jonckheer Mensing College ku tambe a tèst positivo pa Corona Vírùs.
A disidí ku ta sera e skol i a informá tur mayor di esaki. E mucha a bai e dos promé dianan di skol.
Djaluna mainta 11:30 durante un konferensha di prensa èkstraordinario lo duna mas detaye di e kasonan nobo aki.
HET OLB MONITORT SITUATIE CURAÇAO EN SLUIT MAATREGELEN NIET UIT
KRALENDIJK – Op Curaçao zijn met ingang van afgelopen donderdag 3 lokale besmettingen met onbekende bron vastgesteld. Op dit moment vindt bron- en contactonderzoek plaats.
De situatie op Curaçao wordt nauwlettend gevolgd, vanwege het personenverkeer tussen eilanden. Als op Curaçao het aantal lokale clusters met onbekende bron blijft toenemen, kan Bonaire besluiten om de bubbel op te schorten en terugkerende reizigers uit Curaçao in thuisquarantaine te plaatsen.


text:
Detenshon relashoná ku atrako.
KOMUNIKADO DI PRENSA 392 /2022
19 ougùstùs 2022
Detenshon relashoná ku atrako.
Departamentu di Komunikashon i Prevenshon
KUERPO POLISIAL KÒRSOU SIRBI I PROTEHÁ
Kontinuando ku investigashon den un kaso di atrako ku a keda kometé dia 25 di mei 2022
na un minimarket, tim di atrako a realisá un detenshon.
Djabièrnè 19 di ougùstùs 2022 alrededor di 04.00’or, personal di tim di atrako a detené na e
krusada di F.D. Rooseveltweg i Mirla Plateweg e hòmber sospechoso A.M.F. nase na Kòrsou
di 19 aña di edat, relashoná ku e kaso ariba menshoná.
A presentá e sospechoso dilanti un fiskal ouksiliar ku a ordená su enkarselamentu
pendiente di mas investigashon.


text:
KRALENDIJK- Vários kompania den transkurso di djaweps tabata reklamá riba e echo ku nan a risibí e mesun faktura mandá dor di Kámara di Komèrsio vários biaha. Tabata tin komersiante a bisa di a risibí e mesun faktura un dies bes.
Komersiante ku ta registrá na KvK ku mas kompania òf ku tin mas e-mail registrá a haña hopi mas e-meil ainda.
Mientrastante Kámara di Komèrsio mes tambe a nota nan fout i a pidi despensa pa esaki. Segun un mensahe riba nan página di Feisbuk, a atribuí e loke a sosodé na un fout tékniko.
Oumento
E echo ku a risibí e mesun faktura vários biaha tras di otro no tabata e úniko keho ku por a nota. Hopi organisashon a keda sorprendé atrobe pa e echo ku e registrashon anual a subi ku hopi biaha 100% i asta mas.
Den komienso di aña tabata tin hopi krítika mes riba e struktura di tarifa ku lo mester a drenta na vigor e aña aki. Basá riba tur e kehonan, Kámaranan di Komèrsio di BES, huntu ku e ministerio di asuntunan ekonómiko a bolbe revisá e tarifanan i a stipulá esakinan nan nivel mas abou ku a proponé promé. Esei no ta kita ku nan ta basta mas haltu ku tabata e koso anteriormente.
Kámara di komersio mes, di otro banda, a mustra tambe riba e echo ku no a oumentá e tarifanan pas mas ku 10 aña i ku nan kantidat di trabou i servisio si a sigui krese den e añanan tras di lomba.


text:
AMSTERDAM – Minister Hulandes pa Protekshon di Derecho Franc Weerwind a defendé e liña di tempu pa reorganisá e sistema di wega di plaka na Kòrsou i ta mustra riba e progreso ku e isla ta hasi na momentu di introdusí e reorganisashonnan ku gobièrnu Hulandes ta pidi.
Reglamentunan di lei nobo lo hisa e barera di atmishon, ku komo konsekuensia ku lo ekskluí sierto operadónan forsosamente, pero minister di Finansas Javier Silvania ta bisa ku e operadónan ku no por kumpli ku e normanan nobo, lo no ta un gran pèrdida.
Den un reakshon riba preguntanan di Kamer, minister Weerwind a bisa ku gobièrnu Hulandes ta trahando kaba ku Kòrsou pa aktualisá e sistema di wega di plaka. Hulanda ta mara ayudo di Covid-19 entre otro na reorganisashon di e sistema di wega di plaka online na Kòrsou i ta eksihí mas transparensia i un outoridat real ku ta otorgá permit.
“Esaki ta un preukupashon pa Hulanda i tabata entre otro e motibu ku e Landenpakket di Kòrsou ta kontené dos medida tokante di reorganisashon i modernisashon di henter e sektor di wega di plaka i mui en partikular e sektor di wega di plaka offshore online” e ta bisa.
El a agregá sinembargo ku Hulanda no por imponé su propio reglanan riba Kòrsou i na su lugá mester warda riba medidanan pa por pasa e proseso di reglamente di lei.
Na ora di kontestá na Kamer minister Weerwind a diskutí tambe tokante di Aruba i Sint Maarten, e dos otro paisnan di reino. Aruba tin un supervisor ku ta kontrolá kasinonan, mientras Sint Maarten no tin supervisor mes. E minister ta sigui bisa ku “ambos pais ta tumando akshon pa pone un supervisor pa tin kòntròl riba henter e sektor di wega di plaka”.


text:
Pronóstiko di tempu pa Kòrsou i bisindario bálido te djaluna mainta 6:00 o.l., 19 di sèptèmber 2022.
Pronóstiko
Pronóstiko di tempu pa Kòrsou i bisindario bálido te djaluna mainta 6:00 o.l., 19 di sèptèmber 2022.
Kompilá: djadumingu 18 di sèptèmber 2022, 05:00 o.l. (09:00 UTC).
Tempu: Por lo general parsialmente nublá i den dia ku chèns pa un tiki awa kai, miéntras lo reina un sintimentu di kalor. Aserkando awe nochi i durante esaki, áwaseru lo kai ku mas intensidat i posiblemente kompañá pa welek ku bos.
Temperatura máksimo lo alkansá 33ºC i temperatura mínimo 27ºC.
Solo ta sali 06:25 i ta baha 18:34 o.l.
Bientu: For di direkshon variá i suak te moderá; forsa 2 te 4 (7 te 30 km/ora, 4 te 16 nudo). Durante áwaseru fuerte, ráfaga basta fuerte te posiblemente fuerte; forsa 5 te 6 (31 te 50 km/ora, 17 te 27 nudo).
Situashon general: E tormenta tropikal Fiona, komo tal ta kontrolá e situashon riba parti oriental di Karibe. E ta sòru pa un régimen di bientu suak, prinsipalmente for di sùit a traves di nos region. Mas ainda, e patronchi ku bientu por lo general debil lo bai supla tambe for di diferente direkshon. Pa tantu, e kombinashon tiki bientu, airu kaluroso i húmedo lo aportá na un sensashon di kalor sofokante durante di dia. Pa terminá e fin di siman, un ambiente atmosfériko un poko mas húmedo lo por plama áwaseru na sierto momento riba e isla i rondó di esaki.
Kondishon di laman: Trankil te moderá ku altura di olanan entre 0.5 te 1.5 meter (2 te 5 pia). Olanan mas haltu lo ta den resake na kosta nort i ost di e isla.
Sistemanan tropikal signifikante: Tormenta Tropikal Fiona ta situá awe mainta tempran riba e sekshon nortost di Laman Karibe. Ta premirá ku e sistema lo bai move por lo general nortwèst i tambe intensifiká i bira Orkan. Lo ke ta un tormenta na e momento aki, no ta forma un menasa pa islanan ABC.
Fenómeno spesial: Ningun.
Perspektiva te djamars mainta: Ta antisipá momento nan ku áwaseru i welek ku bos, miéntras e forsa di bientu ta sigui suak.
Meteorólogo: Coffie


text:
Statuut
E Ley Fundamental di Reino ta ancra den Statuut y pa un parti den e Ley Fundamental di Hulanda. Desde 1986 e Samenwerkingsregeling ta na vigor entre Aruba y ex-Antias Hulandes (Corsou, Sint Maarten y e islanan BES (Bonaire, St. Eustasius y Saba)). Hulanda (y e municipionan special, esta Bonaire, St. Eustatius y Saba) tin su Ley Fundamental (Grondwet). Aruba, Corsou y Sint Maarten tin nan mesun Constitucion (Staatsregeling). E derechonan fundamental den Constitucion ta importante y ta conta pa tur ciudadano.
Statuut ta stipula e orden hudicial entre Hulanda, Aruba, Corsou y Sint Maarten. E cuatro paisnan por atende den e orden aki independientemente y a base di igualdad nan interesnan y nan por yuda otro. Representante di Rey na Aruba, Corsou y Sint Maarten ta Gobernador. E gobernadornan ta wordo nombra door di gobierno di Reino (Rey y conseho di ministro di Reino). E conseho di ministro di Reino ta consisti di e ministronan Hulandes y un ministro plenipotenciario pa Aruba, uno pa Corsou y uno pa Sint Maarten. Ministro plenipotenciario ta wordo nombra door di gobierno di su pais.
Conseho di ministro di Reino ta atende asunto comun di Reino, esta:
- defensa;
- relacion exterior;
- nacionalidad Hulandes;
- condecoracion;
- registracion di barco;
- admision y expulsion di stranhero
- extradicion.
Ley riba e terenonan aki wordo considera como Ley di Reino (Rijkswetten). Staten-General y e representantenan di Aruba, Corsou y Sint Maarten ta trata e proyectonan di ley aki. Un ministro plenipotenciario tambe por entrega un proyecto di ley y por participa na deliberacion tocante un proyecto di Ley di Reino
den Staten-General.
E representantenan di e parti CaribeƱo di Reino por ademas manda delegadonan special na e parlamento Hulandes pa participa na e debatenan.
Statuut ta contene mas aleu disposicion tocante hurisdiccion, relacion internacional, defensa como tocante ayudo, consulta y colaboracion mutuo. Den ordenansa nacional separa cu ta wordo stipula door di Aruba, Corsou y Sint Maarten e maneho di e partinan di Reino aki ta wordo regla.
E representantenan for di Caribe tambe ta forma parti di Conseho di Reino (Raad van State van het Koninkrijk), cu ta conseha solamente tocante di proyecto di Ley di Reino (rijkswetten).
Cambio den Statuut ta solamente posibel si tur cuater pais (Hulanda, Aruba, Corsou y Sint Maarten) consenti.
Fuente: http://www.parlement.com
Trending topics
- Trending Topics
- Historia di Statuut


text:
Minister di Finansa sr. Ing. Kenneth Gijsbertha ta bai presentá su logronan den Kabinete Koeiman den dos programa di televishon riba djamars 14 i djaweps 16 di mart próksimo. Den e dos programan Minister Gijsbertha lo elaborá riba diferente aspekto di e kartera ku e a manehá komo Minister di Finansa manera impuesto, finansa, asuntunan fiskal i sosten na proyektonan di deporte.
P’esei Minister Gijsbertha ta invitá pueblo di Kòrsou pa sintonisá riba djamars 14 i djaweps 16 di mart e kanalnan di televishon Telecuraçao, TV 11 i TV Direct 13. Riba djamars 14 di mart lo pasa e promé programa riba siguiente orario: Telecuraçao ‘or, TV 11 ‘or i TV Direct 13 ‘or di anochi. Djaweps 16 di mart lo transmití e di dos programa via Telecuraçao ‘or, CBA Television ‘or i TV Direct 13 ‘or di anochi.


text:
ORANJESTAD, 01 october 2020
Segun resumen di awe por tuma nota cu 68 persona mas a recupera, tin 35 caso nobo di Covid-19, nan tur ta residente, (20% "positivity rate"). E total di casonan activo a baha cu 33 persona y awor ta na 644 awe, total di testnan haci ta 326, testnan haci bou di residentenan na laboratorio di hospital ta 173 y total di caso di fayecimento relata na Covid-19 ta 27.
Hospital ta informa cu tin un total di 40 persona interna di cual 10 ta den cuido intensivo y 30 ta isola riba piso general.
Ban sigui cuida, Aruba ta conta cubo!


text:
“E exito den turismo lo conduci na recuperacion di nos economia, mas lihe”
Durante su discurso dirigi na pueblo di Aruba diadomingo ultimo, Prome Minister Evelyn Wever-Croes a expresa cu turismo ta bayendo bon apesar cu Aruba a pasa den tempo dificil e ultimo dos añanan pa motibo di e pandemia. Aruba ta mirando luz na Horizonte.
Ora cu nos a kere cu nos por recupera trankilamente despues di e pandemia, a bin otro crisis cu ta afecta nos grandemente, e conflico di Ukraina cu tin efectonan devastador pa henter mundo. Prijsnan di crudo y gasolin a aumenta drasticamente den tur pais. Na Aruba tambe, pasobra Aruba ta importa e gasolin. Prijsnan di productonan den supermercado tambe a cuminsa aumenta, pasobra na e pais cu nan ta wordo produci tambe nan a aumenta. Y nos ta importa e productonan aki combina cu e efectonan economico.
A pesar di e realidad critico aki, Gabinete Wever-Croes II a mantene su vision y direccion di maneho consistentemente y ta mirando cu Aruba ta riba e caminda pa recuperacion. Nos recuperacion awor ainda ta basa riba recuperacion di nos turismo, cual ta bayendo hopi bon. Den e ultimo 3 lunanan, april, mei y juni 2022, tawata tin mas turista cu a bishita Aruba, cu prome cu e pandemia. Total 294 mil turista a bishita nos pais durante e tres lunanan aki, compara cu 281 mil den e 3 lunanan april, mei y juni na 2019. Minister Dangui Oduber su maneho ta pa percura cu e tendencia aki continua, y den e caso aki nos ta calcula cu nos lo finalisa e aña aki cu un recuperacion entre 90 pa 95% di nos turismo, y otro aña, nos lo yega nivelnan di prome cu pandemia.
“E exito den turismo lo conduci na recuperacion di nos economia, mas lihe. Nos no a sali ainda di tur efecto negativo di e pandemia, ketu bay tin hopi hende ta lucha, pero nos ta riba e bon caminda si, y tur proyeccion ta indica cu pa fin di e aña aki nos ta logra yega cerca di 100% di recuperacion economico. Y pa esaki den nomber di Gobierno di Aruba, mi kier gradici tur esnan cu ta labora duro den e area di Turismo. Danki pa bo servicio di calidad, danki pa bo atencion cu cordialidad, cu ta laga nos turistanan stima nos pais, y bolbe bishita nos den futuro”, Prome Minister Evelyn Wever-Croes a expresa.


text:
Sosial
Otro baranka di nos kultura a bai laga nos: DIANA LEBACS
WILLEMSTAD – No kabe duda ku e notisia di morto di e baluarte kultural di nos pais, Diana Lebacs, a dal hopi hende duru ya ku na un edat relativamente mediano Señor a yamé den su Reino.
No muchu tempu pasá su èks kompañero di bida matrimonial Pacheco Domacassé tambe a bandoná e mundu aki kreando un bashí enorme den mundu kultural en general den nos pais.
Diana Lebacs a fayese ayera nochi na edat di 75 aña den kompania di su famia.
Diana Lebacs a nase 12 di september 1947 na Kòrsou i tabata un outor kurasoleño multifasétiko ku tabata produsi obra tantu na Papiamentu komo Ulandes.
Un di su obranan ku más a duné fama ta e buki hubenil Nancho di Boneiru pa kual na 1976 ela risibi e premio Silveren Griffel na 1976 komo promé ganadó no-Europeo.
Aparte di tabata outor, e tabata kantante, aktris traduktor.
Diana ta yu di tata kurasoleño i mama surinameño. Di akuerdo ku su biografia, su mayornan tabata biba na Marie Pompoen i e mayornan tabata papia ulandes ku otro pasobra nan no por a komunika den Sranan of Maleis.
Nan no tabata konose otro su kultura pero ku su wela Diana tabata papia Papiamentu.
Diana Lebacs a bai skol na Kòrsou i a skohe pa Kweekschool kamininda tabata prepara e generashonan binidero di maestro i maestra.
Na 1966 ela alkansa su akte di maestro i ela duna klas 13 aña.
Na 1967 ela kasa ku e tambe maestro di skol, outor di komedia i regisor di sine, Pacheco Domacassé kende a fayese e aña’ki.
E pareha tin dos yu.
Riba tarima Lebacs tabata den su elemento i ela stimulá literatura pa hubentut ku pashon.
Despues ela konsentrá riba trahamentu di material di duna lès na Papiamentu i pa su logronan Kas Real Ulandes a kondekoré komo Ridder in de Orde van Oranje-Nassau i 10 aña pasá ela gana e prestigioso premio krioyo Tapushi di oro.
Na 2017 ela partisipá komo invitado na Dia di Letra Junior Karibense na Amsterdam ku ta e festival di mas grandi di outornan di buki hubenil.
Diana deskansá na pas despues di tur loke bo a hasi pa bo i nos país den bo mundu kultural.
Sosial
Jeny Minguel Miss Curaçao Holland 2022 rumbo ‘Miss Petit World 2023’
Amsterdam – Den luna di Mart último Jeny Minguel a ser korona komo e promé Miss Curaçao Holland ku a kuminsá ku e trayektoria di damanan ku ta haña e oportunidat di por kompetí na Hulanda bou di number di Kòrsou. E sertámen aki netamente ta ser hasi pa yuda e hóbennan aki desaroyá I un parti masha importante pa nan no pèrdè nan identidat ku ta e problema di mas grandi ku e organisashon di Aubrey America a bin ta konstatá.
Den e trayektoria Jeny Minguel komo representante di Kòrsou na Hulanda a haña hopi oportunidat di ta den aktividatnan ku tin ke aber ku Kultura i Turismo. E la asta partisipá den komishon di Stichting Tula presidí pa Vany Hooi pa asina toka parti na e trayektoria di e selebrashon “Dia di Tula”
Jeny ta un damita di apénas di 19 aña di edat ku awor aki ta studiando pa Social Maat-schappelijk Werker kaminda e ke aportá na yuda hóbennan ku problemanan spesial di depreshon ku ta un di e problemanan ku e mes a eksperensia durante Covid.
Awor aki Jeny a haña e oportunidat komo embahadora di nos komunidat Antiano pa bai representá Kòrsou na Republiek Dominicano Novèmber próksimo den e Festival di Beyesa “Beauty World International 2023” organisá pa Ana Lydia Gonzalez Galban ku lo tuma lugá entre 7 pa 13 di Novèmber próksimo na Punta Cana!
Jeny su preparashonnan lo kuminsá I e lo ser guia pa Aubrey America I e Team di AAMTP ku diferente profeshonalnan ku ta biba na Hulanda ku ta Yu Di Kòrsou.
Sigui nos medionan sosial di Aubrey America pa asina biba di aserka e preparashon di nos Miss Curaçao Holland Jeny Minguel! Pa mas informashon por bishita nos página di FB, Instagram I website:www.aubreyamerica.com
Sosial
‘Bacchanal Tribe’ ku DESTRA ta keda p’un otro biaha!
WILLEMSTAD/ Ya for di den luna di ougùstùs grupo di karnaval A’legria a publiká nan konsepto pa e jump-in Bacchanal Tribe. Siman pasá den forma ofisial a presentá esaki na prensa sin por a pensa ku e siman aki tin ku posponé e fecha pa motibu di mal tempu ku ta pronostiká. Den e próksimo 8 dianan, ta pronostiká dos tanda di mal tempu pa Trinidad & Tobago ku ta e
Sosial
Resultado Marvelous Queens Showcase
Willemstad – Wikènt tras di lomba Marvelous Production a organisá su promé elekshon pa loke ta trata 2022. Un elekshon great kaminda kada partisipante a mustra nan abilidat nan komo Modelo Promoshonal riba esenario i tambe nan a modela shimis nan di cocktail ku diseño nan bunita.
E resultado tabata lo sigiente.
Baby Best Promotional Runway Model: Queenaë Fecunda
Baby Beautiful Hair: Queenaë Fecunda
Baby Best Cocktail Dress Design: Queenaë Fecunda
Minu Best Promotional Runway Model: Tyshainy Lasten
Mini Beautiful Hair: Tyshainy Lasten
Mini Best Cocktail Dress Design: Tyshainy Lasten
Little Best Promotional Runway Model: Jen-Naöxa Payne
Little Beautiful Hair: Jen-Naöxa Payne
Little Best Cocktail Dress Design: Taë-Sja Martina de Wind
Pre-Teen Best Promotional Runway Model: Shanea
Medema
Pre-Teen Beautiful Hair: Charelline Panthoflet
Pre-Teen Cocktail Dress Design: Charelline Panthoflet
Daily Nobo
Sentensia den kaso inex….. Robo di 600 kilo di kokaina for di warda di polis un frakaso total
Kuminsa ku kouseband…… “Nos tur ban kunuku, planta i krese nos pais”
Colon ta e promé barku ku ta trese karga pa almasená na Bullenbaai
Dianan Marítimo 2022 Sektor marítimo ta di sumo importansia pa Kòrsou
Segun Ministerio di defensa: 23 miembro di alto rango di kuerpo polisial na Colombia a renunsia
Violadó di yu di kriansa a bai apelá kastigu i a haña mas aña aserka
Kuminsá orientá mucha di skol di trempan riba tentamentu na skol
Mark Mingo ta demandá OM pa miones di florin!
Parlamentonan di Kòrsou, Aruba i Sint Maarten a kobardiá ante Ulanda
Curator kier a kobra PDVSA US$41,6 mion pa un debe di US$1.777.740
Trending
-
Lokal6 days ago
Violadó di yu di kriansa a bai apelá kastigu i a haña mas aña aserka
-
Lokal7 days ago
Kuminsá orientá mucha di skol di trempan riba tentamentu na skol
-
Lokal6 days ago
Mark Mingo ta demandá OM pa miones di florin!
-
Lokal2 days ago
Parlamentonan di Kòrsou, Aruba i Sint Maarten a kobardiá ante Ulanda
-
Lokal7 days ago
Curator kier a kobra PDVSA US$41,6 mion pa un debe di US$1.777.740
-
Lokal7 days ago
Rapòrt tokante kombatimentu di tentamentu i diskriminashon den skolnan
-
Lokal7 days ago
YDK a haña but di Sociale Zaken Ulanda i mester paga Bijstand bèk
-
Sosial7 days ago
Jeny Minguel Miss Curaçao Holland 2022 rumbo ‘Miss Petit World 2023’


text:
The content originally appeared on: Diario
ORANJESTAD (AAN): Varios sambuyado local a observa bushi (“Long-spined sea urchin”,
Diadema antillarum) morto y muriendo den Aruba su awanan costal, locual ta rekeri e atencion y accion di nos comunidad.
Segun Tatiana Backer, MSc. ing. (ecologo marino), e observacion- y potretnan comparti ta casi sin duda e malesa misterioso y fatal di bushi cu ta bezig ta sprei rond di Caribe causando mortalidad extenso.
E mortalidad halto ta afecta mas tanto e bushinan, cu ta un especie indicativo pa e salud di un ecosistema di coral. door di nan importancia ecologico como herbivora (comedo di alga), similar na e gutunan (“parrotfish”), e salud di e especie aki tin implicacionnan pa e sector turistico y pa pesca cu ta depende di nos ecosistemanan costal.
E malesa ta causa cu e bushi ta perde su spinanan y su teijdonan ta desintegra , locual a worde observa na por lo menos doslugar na Aruba, Tres trapi y Mangel Halto.
“Mi ta snorkel of sambuya na Tres Trapi casi tur siman, y diripiente di un siman pa otro mi a bin di ripara cu un cantidad grandi di bushi tabata morto y muriendo. No ta ami so a wak esaki, sino otro sambuyadonan tambe a mira esaki den e siman di 25 pa 31 di Juli,” e ecologo marino a bisa.
“Mi a saca potret di e bushinan cu den algun dia tabata pasando den diferente estadonan; 1) individualnan saludabel pega na e superficienan duru di piedra (imagen 1), 2) individualnan cu a los, yegando den e areanan di santo, unda nan ta saca nan spinanan (imagen 2), 3) individualnan cu mas y mas perdida di spinanan y tejidonan, unda e skelet ta bira visibel (imagen 3), y finalmente 4) nan ta muri, y e restonan ta desintegra mas aún door di pisca y otro animalnan marino (imagen 4).” raporta door di Albi Valdéz, BSc (activista conservacion marino, Divemaster). Albi Valdéz a raporta su observacionnan riba e website di AGRRA, na:
www.bit.ly/bushi-morto
Mientras cu e observacionnan ta worde revisa, e potretnan y conteonan ta duna un indicacion cu e situacion pa Aruba su bushinan no ta mustra dje bon ei.
Ta asina, cu pa colmo un censo di e populacion di bushi a worde haci door di Tatiana Backer na cuminsamento di Juli 2022, dus prome cu a raporta e mortalidad. Asina Aruba tin un “baseline” /referencia pa monitorea mortalidad y e recuperacion potencial di e bushinan. E censo ta planea pa worde ripiti pa duna un estimacion di e porcentahe di mortalidad na Tres Trapi y Mangel Halto, cu ta di sumamemente importancia pa planea y maneha conservacion.
Urgentemente, sambuyado ta worde pidi pa raporta nan observacionnan y manda potretnan di e bushinan pa AGRRA, cu ta yuda verifica su presenciia y spreimento den nos costanan. Hasta ora no tin bushi morto of muriendo, e informacion por ta hopi valioso pa scientificonan y manehadonan di nos recursonan (DNM y FPNA). Tambe pa evita cu e malesa ta sigui sprei, sambuyadonan mester percura pa haci nan wetsuits y ekipo di sambuyá bon limpi cu awa dushi despues di cada sambuya y evita sambuya di unlugar unda tin indicacion di malesa (“sitio contamina”) pa un “sitio limpi”. Pa ultimo, mester evita pa mishi of move bushinan bibo, morto of muriendo.


text:
WILLEMSTAD – Dia 16 di mei 2013 e edifisio di Building Depot Zeelandia a kima por lo kompleto. No por a salba e edifisio, esaki apesar di trabou di brantwer.
Ministerio Públiko di Kòrsou a ordená mesora un investigashon pa determiná e kousa di e kandela. Departamentu nan táktiko i tékniko di reshèrshi a hasi e investigashon i a ofresé resientemente na Ministerio Públiko e dokumento final (einddossier).
A keda determiná ku na e momentu nan aki no tin ningun indikashon ku e kandela a ser pega intenshonalmente, tampoko no tin indikashon pa loke nan ta yama na Hulandes “culpose brandstichting” (artíkulo 2:98 i 2:99 Kódigo Penal).


text:
WILLEMSTAD – Semper nan tei pa yuda i awor nan ta pidi nos koperashon pa yuda nan, pa di e forma aki nan por sigui yuda. Krus Kòrá Kòrsou di un manera sano i alegre ta organisá un paseo di baiskel ku nan a titulá ‘Paseo di baiskel krus kòrá Kòrsou’. E paseo riba baiskel aki ta tuma lugá djadumingu awor 07 di sèptèmber saliendo i finalisando riba e lugá di stashoná outo na Kompleho Deportivo Casa Grandi z/n (ántes Radio Hit 100.3).
E aktividat ta plania pa start 8’or di mainta i lo tin tremendo animashon musikal di DJ Argenis Huerta Ta Toka. Bo kontribushon ta únikamente 20 florin i di e forma aki bo ta kontribuí ku krus kòrá Kòrsou pa nan por sigui yuda manera pa años nan a bin ta hasi. E karchinan ta optenibel na ofisina di krus kòrá (Parera) i na Vista Bike. Pa mas informashon por yama na 512-4535 of na 461-4630 durante ora di ofisina. Ban yuda krus kòrá pa nan por sigui yuda.


text:
Kralendijk – Entidat Públiko Boneiru ta bai hasi uso di toubot di Kompania di Tou Kòrsou (KTK) pa sòru pa tráfiko marítimo kana bon. Pa esaki Entidat Públiko Boneiru a sera un akuerdo di koperashon, un asina yama Memorandum òf understanding, ku KTK. A palabrá pa wak kon strukturalmente por stashoná un toubot di KTK den haf di Boneiru. Pa logra esaki KTK a lanta Kompania di Tou Bonaire (KTB).
Ta un reto pa tin un toubot den haf di Boneiru. Sigur mirando ku awor akí tin tiki nabegashon pa motibu di restrikshonnan di Covid. Tambe a para aktividatnan di Bopec. Esaki tambe a sòru ku tin ménos tráfiko marítimo na Boneiru.
Tòg servisio di haf di Entidat Públiko Boneiru ta haña ku ta nesesario pa speshal awor akí tin un toubot mará den haf. Nos isla ta kresiendo i den un periodo ku ménos nabegashon ta un bon momentu pa turesten kuminsá ku esaki. Antisipando riba un periodo drùk di nabegashon den futuro.
E akuerdo mester kondusí na un situashon kaminda tin mas kontakto entre Boneiru i Kòrsou riba tereno marítimo. KTB lo traha riba un plan empresarial den kua e koperashon entre OLB i KTB ta reflehá i tambe e pagamentu bèk di impuesto riba importashon. Esaki pasobra ekonomia di tur dos isla ta dependé di nabegashon. Koperashon ta na interes di Boneiru i Kòrsou. E soño final ta pa tin un industria di haf fuerte na Boneiru ku oportunidat di trabou pa tur hende ku tin eksperensia riba tereno marítimo.
FUENTE:OLB/LIVE 99 FM


text:
WILLEMSTAD — Marvis Martina i Riley ‘Ipo’ Martina, duo ku ta para na kabes di e Fundashon Nos Tey pa Yuda, ta invitá tur amante di karaoke i bon ambiente pa un anochi di kompetensia di kanto di karaoke na klup Shell.
Esaki lo tuma djasabra anochi 9 di sèptèmber. Kosnan lo kuminsá for di 8’or di anochi. Entrada lo ta nafl.15,- pa persona. Esnan ku bin lo por gosa di e kanto di 21 partisipante i un show bon hinka den otro. E aktividat ta un fundraising p’e Fundashon por haña medionan finansiero pa nan aktividatnan den deporte (sòftbòl fast pitch) i den bario.
Ipo ku ta konosí den mundu di karnaval i kultura pa su tantísimo biahanan ku e korona komo Prins of Pancho di karnaval, I Marvis, ku ta bon konosí den Sta. Rosa i bisindario pa su aktividatnan den bario na bienestar di hóben, ta pidi un i tur pa bin pa huntu apoyá Edseline Martis, Milgard Michael, Chantal Justiana, Edwin Everts, Vera Bito, Maribel Martina, Harold Diels, Arline Hooi, Sharine Floris, Diana Romano, Echeline Pieter, Amarylis Adamus, Hortencia Gaari, Edison Maduro, Rignald Martina, Nancy Ogenia, Maritsa Isenia i Arline Hooi, den nan kanto i presentashon.
Bin i kooperá ku e fundraising mañan djasabra anochi aya na klup di Shell.


text:
Diasabra atardi den stadion Guillermo P. Trinidad tabata tin e encuentro tan spera entre Sv Britannia Frisian Flag cu tin 13 punto den 5 wega hunga contra di Riverplate cu 10 punto den 5 wega hunga tambe pa locual ta e campeonato 2016/17. E wega tabata di suma importancia pa ambos equipo tumando na cuenta cu Sv Britannia kier keda mantene su mes den top di e tabla di posicion y di otro banda Riverplate ta lucha pa keda den e prome 4 teamnan ariba tabla di posicion. E wega a cuminsa basta bon balansa unda cu ambos team tabata busca e goal di bai ariba den e prome mitar di wega. Tabata na di 29 minut di wega cu Richard van der Hoest cu ta drai rondi di su as y ta fusila Eugene Tromp keeper di Riverplate cu un potente tiro di un distancia basta bon. Di e forma aki e wega ta casi jega na final di prome tempo ora cu Sv Britannia Frisian Flag ta hanja un tiro liber y aki ta unda cu banki ta duna Franklin Ortiz e tarea pa ehecuta e tiro liber, cual tarea Franklin Ortiz ta cumpli pa pone e bala den net pa hasi e wega 2-0 pa Sv Britannia Frisian Flag y asina haltime ta bai aden tambe.
Den di dos tempo Riverplate a cuminsa hunga balo bruha y tabata tira hopi bala largo unda cu Derwin Donata tabata domina fasil y duna su medio campo e bala y akinan ta unda cu Sv Britannia Frisian Flag a tuma rienda di e wega y ta na 78 minut cu Jean Pierre Fingal cu ta aumente e score ora cu e ta manda un fusil den gol despues di a ricibi un paso perfecto pa hasi e wega 3-0. No ta pasa un minut cu Bruno Conceicao cu ta bolbe aumente e score ora e ta anota gol pa hasi e wega 4-0. Na di 80 min ta Bruno un biaha mas ta drenta for di e banda robes di e cancha y ta manda un fusil cu ta dal den pia di un hungador di Riverplate pa hasi e wega 5-0 na fabor di su team Sv Britannia Frisian Flag. E homber principal di e anochi aki pa Sv Britannia sigur tabata Derwin Donato cu a comanda e defensa di e muchanan di Paradera / Piedra Plat. Cu e victoria aki Sv Britannia Frisian Flag ta acumula 16 punto den 6 wega hunga y lo mester enfrenta Estrella diadomingo awor den C.D. Guillermo P. Trinidad. E wega di diadomingo awor lo bira e clasico di bario ora Sv Britannia Frisian Flag enfrenta Estrella.


text:
E bomberonan tabata tin hopi trabao pa saca e dama for di e auto
Diamars madruga a drenta informe di un accidente basta pisa cu hende herida y pega den auto na Sabana Liber, mesora a dirigi tanto polis, ambulans como tambe e equipo di rescate di bombero na e sitio. Na yegada di e patruya a bin compronde cu e dama coriendo cu velocidad halto den un Nissan Teana pa un motibo of otro a baha caminda y a bay dal contra un pilar masha diki mes di un cura di cas scheur e muraya dal meter di awa kibra tambe. Debi na e fuerte impacto e dama a resulta herida y a keda pega den e auto y no por a sali. Despues di basta cortamento, rancamento, pushamento y hasta trapamento a logra habri e auto pa asina logra saca e dama chauffeur herida for di e auto.


text:
The content originally appeared on: Diario
mr. Edgard Vrolijk:
Awe mi ta presenta e di dos edicion di ‘Presidente di Parlamento ta informa’. Den e di dos edicion aki lo mi enfoca riba automatisacion di entrada, reglanan nobo, codigo di conducta y Reglement van Orde nobo.
Automatisacion di entrada
Ora mi a drenta como Presidente mi a haya inversionan haci caba pa por tin entrada automatisa. Pero banda cu debi na falta di boluntad pa tuma decision pa esaki por a cuminsa funciona, a haci cu varios inversion no tabata sirbi mas, entre nan e baterianan. E decision no a bai facil pero na final di dia a haya sosten di un mayoria y esaki a ser concretisa. Awendia e ta un exito y ta planiando pa e siguiente stap cu lo mester bira e oficina di Parlamentarionan.
Reglanan nobo
Pa luna di augustus, si tur cos cana bon, lo implementa algun regla nobo cu mas bien ta percura pa ordena con ta atende den parlamento. Hopi di esakinan ta basa riba regla y leynan di otro Paisnan den Reino y tambe a base di consulta cu trahadonan. Un di e cambionan ta cu lo bai ordena e espacio oficial pa prensa y tambe pa bishitantenan. Actualmente ya ta implementando algun regla nobo caba pa ministernan ora nan ta na parlamento y esakinan ta bayendo sublime.
Codigo di Conducta y Reglement van Orde nobo
Banda di esaki mi persona a percura pa un draft di un codigo di conducta a base di un mocion cu a wordo presenta y entrega door di Parlamentario Shailiny Tromp-Lee durante un reunion publico y cu a pasa den Parlamento unanimante. Pero awo e ta den man di e 20 Parlamentarionan pa revisa y duna feedback pa complementa esaki of pa presenta un nobo si nan no ta mira nan mes den e draft aki. Tin di bisa cu esaki no tabata un tarea di mi persona pero ta responsabilidad di tur parlamentario pero a yuda den esaki pa asina hunto logra yega na un codigo di conducta.
E Reglement van Orde nobo mi persona a traha riba esaki y a ser comparti cu cada miembro di Parlamento. Esaki ainda tin di ser studia y discuti pero tambe ta mara na con lo independisa parlamento pa wak si esaki ta cuadra cu otro. Pero mucho cambio no ta ser premira, p’asina unabes aproba esaki por cuminsa e proceso di ley prescribi.
Den e siguiente edicion lo mi enfoca riba Regeling Fractieondersteuners y richtlijn fractieondersteuners.


text:
Polis durante un kòntròl di tráfiko ayera, a duna diferente shofùr but.
25 di sèptèmber 2019 polis úniforma a tene un kòntròl di tráfiko grandi na altura di Retònde Sùrnan di Roosendaal (Playa). A skibi un total di 91 but relashoná ku entre otro lus di direkshon “richtingaanwijzer” i algun adishonal pa seguro, reibeweis i falta di lus.
Durante di e kòntròl a bin enkontrá i detené 2 persona ku no ta kumpli ku lei di Entrada i ekspulshon BES (WTU BES). Ta trata di un hòmber di inisial W.D. di 28 aña di edat i J.T. di 28 aña di edat.
Durante di e kòntròl tabatin algun persona ku a reakshoná di forma agresivo i ku mal manera den direkshon di polis. Nan a trata pa kore bai laga polis. E komportashon no ta korekto i no ta tolerá esaki bou di ningun sirkunstansia. A duna e personanan bùt i nan ta keda persigí pa lei.


text:
Curso : Papiamento 2
Lesmaterial : ta na Papiamento, Splicacion: lo por traduci locual no ta compronde na Spaño, hulandes & Ingles)
Orario : 7 PM – 9:15 PM
Duracion : 13 siman
Docente : L.Paris
Inscripcion : Awg 50,-
Costo : Awg 200,-
E curso di Papiamento 2 lo cubri topico nan manera:
Durante di e curso Papiamento pa Principiante 2, e cursista lo siña e mas di nos dushi isla Aruba y tambe un tiki mas di e reglanan di gramatica y ortografia.
Nos lo trata entre otro:
• Nos Pais Aruba
• Nos Himno y Nos Escudo – Nos Placa
• Nos Fiestanan Cultural – Proverbionan
• Diferente Adverbio – Gradonan di Comparacion
• Vos Pasivo y Vos Activo
• Antonimo
• Hononimo
• Examen: Durante e curso e cursista lo haya dos examen y lo haci dos presentacion. Asina ta sigura cu e cursista ta practica riba tur area di idioma.


text:
WILLEMSTAD — Wikènt tras di lomba Kanga/Youngstars ta sorprendé Eagles 1/Souax den un wega hopi emoshonante. Despues di tabata pèrdí 3 pa 1 Kanga/Youngstars ta raly ku 3 kareda den e último inning lagando Eagles/Softex den tereno ku skor di 4 pa 3. Angelica Vilchez a gana i mihó bate a resultá Andrea di 2-2. Picher pèrdèdó a resultá Tanisha Gil i na bate Tizony Raap di 2-2.
Otro resultadonan di wikènt:
- Starosa Angels 1 a gana Souax/Eagles 2 ku skor di 16 pa 1
- Starosa Angels 1 a gana Souax/Eagles 1 ku skor di 11 pa 5
- Starosa Angels 1 a gana Souax/Eagles 1 ku skor di 11 pa 2
- Starosa Angels 2 a gana Souax/Eagles 2 ku skor di 23 pa 1
- Starosa Angels 2 a gana Souax/Eagles 2 ku skor di 12 pa 1
- Buenavista/Pichingolo a gana Souax/Eagles 2 ku skor di 17 pa 4
- Buenavista/Pichingolo a gana Souax/Eagles 2 ku skor di 13 pa 3
- Souax/Eagles 1 a gana Kanga/Youngstars ku skor di 10 pa 1
CSB a introdusí hungadó i picher di luna durante kampeonato hubenil/Bigleague. Picher di luna di Mart a resultá Lyuska v/h Kruys ku a gana 7 di e 10 weganan pa St.Rosa Angels 1 den luna di Mart. I hungadó di luna a resultá Anais Piar ku a bati 14 hit den 10 wega pa Buenavista/Pichingolo.
Standing kampionato Bigleague/hubenil MCB


text:
Areglo spesial pa debe di impuesto pa empresario
A base di e dekreto desishon medidanan di emergensia krísis di corona karibense tabata posibel pa empresario ku pa motibu di e krísis di corona a haña su mes konfrontá ku problema di likides, haña suspenshon di belasting pa su debe di belasting (denominá aki bou komo: suspenshon spesial).
E periodo pa kua e suspenshon spesial ta konta a sera riba 30 di sèptèmber 2021. E suspenshon p’esei no ta konta pa ‘aanslag’ di belasting imponé òf ku a keda imponé desde 1 di 1oktober 2021 òf pa obligashon di pago pa ‘aangifte’ di kua e fecha di vensementu ta vense despues di 30 di sèptèmber 2021.
Bou di sierto kondishon un areglo di pago spesial ta posibel.
Kondishonnan di e areglo di pago spesial:
- E ‘debe di corona’ mester ta pagá promé ku 1 di òktober 2027. En prinsipio esei ta sosodé den 60 término mensual igual di kua e promé ta vense promé ku 31 di òktober 2022. E siguiente término ta vense kada bia un luna despues.
- Den kaso ku por resultá ku e pago segun e skema di pago ariba menshoná no ta posibel pa bo, di antemano bo mester proba esei di forma aseptabel. Den e kaso ei por traha un otro areglo di pago, basta ku ademas por proba di forma aseptabel ku lo kaba paga e ‘debe di corona’ kompleto pa mas tardá riba 1 di òktober 2027.
- Mester kumpli kompletamente ku obligashon koriente denter di e término vigente pa esei. Esaki a trata pues tur obligashon di pago fiskal desde 1 di òktober 2021.
- Den kaso ku no kumpli ku e kondishonnan ariba menshoná por revoká e areglo di pago despues ku manda un rekordatorio.
- Na final di e areglo di pago mester paga tambe e interes ku debe. Ta kalkulá e interes segun e siguiente tarifanan.
- Un porsentahe di 0,0 pa e periodo di 23 di mart 2020 te ku 31 di desèmber 2021;
- Un porsentahe di 1,0 pa e periodo di 1 di yanüari 2022 te ku 30 di yüni 2022;
- Un porsentahe di 2,0 pa e periodo di 1 di yüli 2022 te ku 31 di desèmber 2022;
- Un porsentahe di 3,0 pa e periodo di 1 di yanüari 2023 te ku 31 di desèmber 2023; i
- Un porsentahe di 6,0 pa e periodo for di 1 di yanüari 2024.
Resumiendo: kompanianan ta haña e oportunidat pa paga debe di belasting akumulá durante e temporada di corona pa medio di pago mensual entrante 1 di òktober 2022. Kondishon ta ku durante di e areglo di pago e empresario ta kumpli estriktamente ku su obligashon di pago koriente. Ora di paga e debe di belasting bèk e empresario mester hasi uzo di e referensia di pago ku Belastingdienst CN suministrá.
Pa mas informashon tokante kon e debe di belasting akumulá (‘debe di corona’) ta hinká den otro i ta desaroyá, empresario por tuma kontakto ku Belastingdienst CN via Invordering@belastingdienst-cn.nl.


text:
ORANJESTAD – Dialuna mainta den rueda di prensa di Gobierno di Aruba, Premier Evelyn Wever – Croes a elabora riba e topico di sosten di likides. Manera cu ta conoci, Aruba a cuminsa ricibi sosten di likides for di Gobierno Hulandes desde 2020 y pa cual Aruba ta entrega na Hulanda e suma necesario pa sosten di likides. CFT ta revisa e peticion y duna un conseho na Gobierno Hulandes. Finalmente Gobierno Hulandes ta aproba of desaproba e peticion, a base di e conseho di CFT.
Prome Minister a splica cu desde cu a cuminsa ricibi sosten di likides na 2020, cada biaha tabatin un of otro cos cu mester a dialoga riba dje, pero nunca CFT a duna Aruba conseho completamente negativo. Sinembargo e biaha aki CFT a duna conseho negativo pa algun motibo cu Gobierno di Aruba no ta di acuerdo cu n’e, pero cu ta dialogando cu Hulanda riba nan.
Gobierno Hulandes kier a tuma e decision pa nenga Aruba e sosten likides. P’esey prome cu e reunion di Conseho di Minister di Reino (diabierna ultimo cu e tema aki tabata riba agenda), Premier Wever – Croes a dialoga cu Secretario di Estado sr. Knops y cu Premier Rutte na New York (diabierna). Resultado di e dialogo aki ta cu nan no a nenga Aruba e sosten di likides, pero a duna mas tempo. Den e dialogo cu a tuma luga, Premier Wever – Croes a splica cu desde 30 di maart cu Gobierno a cay te cu siman pasa diadomingo 19 di september, tabatin un Gobierno demisionario. Esaki a haci cu no por a tuma tur decision manera un Gobierno legitimo. Pues awo cu si ta posibel, a pidi espacio pa tuma e decisionnan cu mester pa por bin na remarke pa e sosten di likides.
Tin 2 tema cu tin opinion dividi entre Gobierno di Aruba y Gobierno Hulandes:
- Wever – Croes norm; Landsverordening normering top inkomens. Na Aruba a mira cu cierto directornan di companianan estatal tabata gana 5,6, of 10 biaha mas hopi cu Minister President. Berdad ta compronde cu na cierto compania e materia cu nan ta maneha ta hopi tecnico y dificil pa haya hende, pero no por hustifica cu ta gana asina mas hopi cu e funcion cu ta carga tur e responsabilidadnan di e Pais. Esaki ta en general. Consecuentemente a bin cu un ley cu ta pone un maximo na e salario di un director di un compania estatal na 130% di e salario di un Minister President. Esey ta un ley cu a traha riba dje caba y ta cla pa wordo trata.
Sinembargo Hulanda a bisa cu mester baha esaki y ahuste mas. Ademas Hulanda a indica cu algo mester wordo haci cu e pensioen di Ministernan tambe. Prome Minister Wever – Croes a agrega cu ta trahando riba e ahustenan aki. Sinembargo, a resulta cu Prome Minister di Aruba su salario ta hopi mas abou cu Prome Minister di Corsou y hopi mas abou cu Prome Minister di Sint Maarten. Pues Hulanda a impone e regla di 130% riba tur tres isla sin duna espacio pa ahusta esaki. Cual ta haci cu e salario cu ta basa riba e Minister President di Aruba (maximo 130%) ta bay cay hopi mas abou cu Corsou y Sint Maarten. Consecuentemente un director di compania estatal na Aruba cu ta haci mesun trabou cu esun di Corsou of Sint Maarten, ta gana hopi menos. Esaki por causa ‘Brain drain’ cual hustamente no kier pa Aruba. Riba e situacion aki Hulanda ta sali for di e punto di bista cu Aruba mester haci ahustenan cu nan a menciona y no worry cu locual ta tuma luga na otro islanan.
Premier Wever – Croes a enfatisa cu no tin problema cu e ley, pero lo desea pa e ta poco mas alinea regionalmente cu Corsou y Sint maarten. Sinembargo si esey no logra lo sigui cu e pasonan pa e implementacion.
- E otro punto cu si tin division mas serio segun Premier Wever – Croes, ta encera e cortamento den e gastonan di cuido di salud, esta AZV. Manera ta conoci aña pasa Hulanda a bin cu e exigencia cu mester corta 5 miyon den AZV pa e sosten di likides cu tabatin mester di dje 15 di mei. Gobierno di Aruba a bay di acuerdo cu e 5 miyon, pero diripiente Hulanda a aumenta esaki pa 5 miyon mensual. Esaki ta algo cu Gobierno a protesta continuamente como cu e ta bira dificil, pero asina mes e aña aña pasa a corta 35 miyon florin y e aña aki a logra corta 40 miyon florin. Sinembargo como cu CFT a bisa 40 miyon no ta 60 miyon cu mester corta anualmente, Aruba no ta haya e placa.
Prome Minister a indica un bes mas cu Gobierno no ta di acuerdo cu e opinion aki y cu e posicion di e organo no ta duna realse of respet na e seriedad di e situacion cu Aruba ta aden. Pues e ultimo palabracion haci cu Hulanda ta pa duna espacio pa den e dianan aki sigui dialoga pa por sali for di e situacion.
“Por ultimo ta importante pa remarca cu e sosten di likides ta hopi importante pa Aruba, especialmente pa loke ta e subsidio di salario cu ta duna na basta trahado (loonsubsidie) y tambe pa e proyecto di pakete di cuminda. Gobierno di Aruba lo sigui negocia cu miras pa por yega na un solucion pronto pa Aruba por haya e sosten di likides cu ta asina necesario y tin tur confiansa cu lo sali for di esaki, Premier Wever – Croes a termina bisando.


text:
Tras e denuncia publico haci dilanti di parlamento di parti di dentista Marsman, parlamentario dentista Arthur Vallejo tambe a sali di e edificio pa duna su reaccion na miembronan di prensa. E declaracion tabata uno cu e politico hoben a lesa for di e papel su dilanti den loke tabata un texto cu por wel di tabata titula: “Ami”.
Pa esunnan cu no a mir’e ainda, cu a perde un pida of cu kier repas’e, e ta bisa textualmente:
“Ami no ta haci negoshi cu salud di hende.
Ami no tin contacto activo cu e departamento dental di AZV pa añas. Mi a acerca e departamento dental di AZV na varios ocasion den pasado. Increibel, pero berdad, no por a logra establece e practica di kaakchirurgie pa Aruba via di AZV. Dus sigur mi no ta kere mi ta un faborito den e departamento dental di AZV. Ami no tin ningun contacto cu AZV.
Ami no a firma pa introduci pa firma e ley di AruBIG. Minister di Salubridad y Minister di Husticia a firma pa introduci e ley di AruBIG. Por cierto Gobernador tambe mester firma. Ami a colabora den aspectonan clave den e ultimo reformanan di ley di AruBIG, pero mi no a traha ful e ley cu tur su detaye y resolucion.
Ami ta kere y lo pusha pa e lista di universidadnan permiti den e ley di AruBIG di Colombia wordo amplia. Mi ta kere profundamente den esey. Mi no ta controla e lista aki. E unico persona cu lo por agrega nomber di universidad ta Minister di Salubridad. No ta mi persona.
Ami no tin control di decisionnan diario di DVG. Ami no tin control di decision tuma a diario den AZV. Si lo ta asina mi lo a haya un contracto pa traha cu AZV hopi aña pasa.
Ami no tin control den e decision tuma diario den IVA. Mi ta kere cu nan ta haciendo un excelente trabou pa trece ordo, garantisa calidad y siguridad di pashent na Aruba den tur ramo di salud.
Mi por manda pregunta por escrito na minister pa trece claridad riba asuntonan di interes. Ami por puntra minister y si tin mester yam’e den sala di Parlamento pa atende cu situacionnan cu nos ta kere ta importante pa mehora. Sigur esey ta mi trabou, pero na final ta minister ta tuma decision den su posicion ehecutivo. Ami no ta tuma decision pa minister di salubridad. Ami por controla informacion, number y datos, pero na final minister ta tuma decision ehecutivo.
Ami ta respeta e institucionnan aki. Sigur lo haya critica di mi persona ora mi ta sinti cu tin cosnan cu no ta canando e caminda corecto y lo busca pa haya informacion y lo pidi cooperacion di gobierno pa coregi si tin mester.
Ami no ta un persona conflictivo. Ami no ta persigui personanan, menos mi colega dentista. Ami no ta sensacionalista. Ami ta purba di mantene etica semper y mantene na codigo di conducta.
Ami no tin un compleho mental di obsesion compulsivo. Ami no tin problema cu control di rabia. Ami no ta envidia mi prohimo. Ami ta sinti alegria ora otro haya oportunidad of triunfa den bida. Ami ta duna otro oportunidad.
Mi ta consciente cu mi a nace den un famia privilegia y lo duna otro oportunidad pa uza mi cosnan pa nan tambe bay dilanti den bida. Sigur mi no lo probecha y haci negoshi cu nan debilidad of situacion.
Esey ta djis mi estilo. Ami ta biba y laga otro biba.


text:
(La Nacion) – Diasabra ultimo, miles di persona a sali riba e caya di varios capital Brasileño pa protesta contra e presidente ultra-derechista pa su gestion di e pandemia, cu ya caba a laga mas di mey miyon di morto na e pais, medionan principal Brasileño a informa.
Diasabra, Brasil a yega na 500.022 morto pa Covid-19, segun e consorcio di prensa conforma pa varios medio di comunicacion.
For di trempan, hopi manifestante a uni na Rio de Janeiro, Brasilia y Recife, entre otro 15 capital, defendiendo frasenan como “Pafo Bolsonaro”, “Pafo Genocida”, “Gobierno di hamber y desempleo”, “Vacuna ya” y “Vacuna den brasa cuminda den tayo”.
E actonan a wordo convoca pa e gruponan Brasil Popular y Povo Sem Medo (Pueblo sin Miedo), forma pa decenas di organisacionnan social y sindical, apoya pa partidonan y lidernan politico, entre nan e ex-presidente iskierdista Luiz Inacio Lula da Silva (2003-2010). Sinembargo, Lula no tin planea participa den e actonan, su asesor di comunicacion a informa.
Dos dia prome, e ex-mandatario a bisa cu e no kier pa cu su presencia lo domina “un manifestacion convoca pa e sociedad Brasileño”.
E personanan cu a sali pa protesta a usa tapa boca y a expresa nan preocupacion pa e avance di e pandemia ora e pais ta drentando den su di tres ola di contagio.
Cu mas di mey miyon morto, Brasil ta e di dos pais den e ranking di mortalidad di e pandemia despues di Merca, cu ta supera 600.000.
E programa di vacunacion a cuminsa na januari despues di presion di e rival politico di Bolsonaro, Joao Doria, ken ta encarga di e gobernacion di Sao Paulo y a haya un acuerdo cu e laboratorio Chines Sinovac pa importa e prome dosis di su vacuna Coronavac. For di e ora ey, 11.5% di e poblacion Brasileño so (212 miyon persona) a wordo vacuna.
Un comision parlamentario ta investiga e accion di gobierno pa enfrenta e pandemia. Varios dirigente a califica Bolsonaro di “genocida” pa su rechaso na e medidanan di aislamento social y uso di tapa boca y e retraso di gobierno pa e campaña di vacunacion.


text:
Fundacion Autismo Aruba ta brinda servicio di sosten na mayornan cu yiunan cu autismo na Aruba. Alabez ta duna informacion tocante e trastorno aki, pero mas important eta enfoca riba concientisacion di Autismo na Aruba.
Fundacion Autismo Aruba a keda oficialmente funda door di algun mayor cu yiunan cu Autismo na Aruba. E soño di tin un lugar caminda nan mes por reuni y experencia contacto cu otro mayornan, hunto cu nan yiunan pa haya sosten di otro y sinti aceptacion total, a bira realidad. Asina tambe conceptonan di concientisacion tocante Autismo a forma y a establece e fundacion cu te awendia ta den crecemento constante. E crecemento aki a culmina cu un simposio di calidad internacional, asina cumpliendo cu un di metanan principal di e fundacion cual ta brinda informacion pa eleva e profesionalidad y servicionan na personanan cu Autismo na Aruba.
FAA tin diferente proyectonan andando conhunto cu voluntarionan entusiasma di e fundacion y tambe cu colaboracion di otro instancianan. E terenonan cu e proyectonan aki ta cubri ta consisti di sosten na mayornan, educacion, recreacion, integracion, cuido, screening, sondeo y un plan di strategia nacional.
FAA continuamente ta organisa y participa na diferente actividadnan di concientisacion. FAA tin su portanan habri pa mayornan, profesionalnan y studiantenan cu tin mester informacion tocante autismo y diferente areanan cu esaki ta afecta e persona den su funcionamento. Riba nan website www.autismoaruba.org tin mas informacion tocante nan servicionan.
FAA no ta haya sosten financiero di gobierno y ta depende hopi di ayudo di voluntarionan en combinacion cu donacionnan pa por ta activo. Personanan cu ta sinti pa duna un man na e fundacion aki ta bon bini pa hasi un cita cu nan.


text:
Cuerpo Policial ta Informa: 3 MORTO DI TRAFICO
Diadomingo pa 10.35 central di polis ta wordo notifica di un acidente basta grave den Colorado.Na yegada di patruya ta pidi pa un ambulance y materialwagen cu maximo urgencia...
Motociclista Angelo G. Senra(19) di 6 morto di Trafico pa 2022
E hoben Angelo Gabriel Senra di 19 anja a bira di 6 victima di trafico pa 2022. Despues di tabata envolvi den un accidente basta serio riba Watty Vos...
Projectil dirigi a kibra full un bentana di un bus di Arubus pasando den Rooi Santo (Noord)
Diasabra anochi a drenta informe di un caso di destruccion na un bus di Arubus, mesora a dirigi un patruya na e sitio. Na yegada di e patruya a...
Dama levemente herida den accidente ariba caminda di Shaba
Diadomingo anochi pa mas o menos 9'or a sosode un accidente frontal ariba e caminda di Shaba.Na prome instante no tawata sigur si tawata tin hende herida.Mirando cu ta...
Accident entre Scooter cu un pickup, e manehador di e scooter a keda herida
Diamars den careda di 10'or y cuarto di mainta a sosode un accidente na Turibana, na altura di e Panaderia. Un pickup a bay lora, net na momento cu...
Accidente serio den ex Rondweg na Dakota, empleado di Setar a scapa di morto
Diamars mainta den careda di 9'or habitantenan den ex Rondweg altura di 26 y 24 a haya un susto grandi, momento cu a scucha un zonido masha duro mes...
Auto a perde control, ranca palo di lus y bolter
Dialuna marduga den careda di 3’or bisiñanan na Piedra Plat a wordo sorprendi pa un desordo cu a lanta nan di soño. A bin resulta cu ta un a...
Famia a wordo sorprendi den nan soño… Atraco tipo “inside job” riba cas di famia na...
Pa mas o menos 04.20 central di polis ta wordo notifica di un atraco cu a caba di tuma lugar na un cas na Saliña Cerca.Na yegada di patruya...
Corchon na candela den cel na Huis van Bewaring
Diahuebs den oranan di atardi por a mira varios unidad di polis y tambe di brandweer ariba Avenida Milo Croes, nan tawata bayendo direccion Huis van Bewaring.Den oranan di...
Di tres persona haya sin bida dialuna anochi
Dialuna anochi den careda di 9'or polis a bay unda antes tawata ex Rietveld Academie, unda lo a haya un persona masculino sin bida.Na e sitio un Pastoor den...
Pa evita mas problema, polis mester a intermedia entre cliente y personal di Papalote na Tanki Leendert
Diadomingo den careda di 4 or y cuarto, presencia di polis a wordo pidi cu urgencia na Papalote chicken na Tanki Leendert, pa un pelea den e luga.Na yegada...
Polis a detene homber sin rijbewijs
Diadomingo den careda di 5 or y cuarto, durante patruya, na altura di Bon Dia Supermarket polis a para un scooter y e persona cu tabata maneha e scooter...
Casi 30 bulto di droga a drief yega costa di Aruba
Diasabra algo prome cu 5'or di atardi, a drenta un informacion cu lo tin varios bulto di droga yega na e costa pariba, den area di Vader Piet, Zwarte...
Homber a causa destruccion y herida mama di un muher cu e tin relacion cun’e
Diabierna anochi a drenta informe di un caso di destruccion cu maltrato na un cas na Noord, mesora a dirigi un patruya na e sitio. Na yegada di e...
Chauffeur burachi a baha caminda na man robes dal auto staciona bolter cu su Jeep cay riba...
Diabierna anochi a drenta informe di un accidente basta serio unda hasta un auto a bolter, mesora a dirigi tanto polis ambulans como tambe e equipo di rescate di...
Bultonan ku droga ta drif yega costa di Aruba
Diasabra diferente bulto a drif yega noordkant di Aruba. Wardacosta por confirma cu e bultonan aki ku contenido di droga ta procedente di e interceptacion cu e barko Groningen...
Chauffeur di Toyota Rav a bandona sitio despues di a dal un pomp na Citgo Boulevard
Diabierna atardi rond di 3:30 polis a bay cu urgencia Citgo Boulevard unda un auto a ranca un pomp.Esaki a causa cu gasolin lo a cuminsa basha.Na yegada di...
Accidente banda di La Granja na Savaneta
Diahuebs mainta a drenta informe di un accidente banda di La Granja na Savaneta, mesora a dirigi tanto polis como ambulans na e sitio. Na yegada di e patruya...
DI CUATER MORTO DEN TRAFICO NA ALTURA DI RETONDE LING & SONS
Diadomingo anochi pa 9:15 central do polis ta wordo notifica di un accidente basta serio na altura di e retonde di Ling & Sons. Di biaha ta despacha e...
Despues di un persecusion: Tres dama y un cabayero deteni pa ladronicia di auto
Diamars atardi den careda di 6'or polis lo a topa of a wordo informa di e Nissan Cube color shinishi cu a wordo horta algun dia atras.Durante dianan cu...


text:
Diaranzon atardi a drenta informe di cu tin un cacho pitbull ta cana los ta ataca otro cachonan y habitantenan na Jaburibari, mesora a dirigi un patruya na e sitio. Na ygada di e patruya a bin compronde cu tin hende cu tin pitbull pero ta laga su cura habri y e animal los. E pitbull aki ta sali ki ora e kier for di su cura y bay drenta otro curanan di otro casnan y ta ataca e hendenan y e cachonan. Polis a busca rond y a topa cu e pitbull na un cas despues di varios biaha ta pita e hendenan no a sali y polis a sigui cu su patruya.
0 thoughts on “Bisiña tin pitbull den su cura habri y e animal ta sali bay ataca cachonan y hendenan na otro casnan na Jaburibari”
-
Dun’e donjo un bon boet.